شەرێ خەندەكان چیە ئارمانج و ئەنجام چ بوو – ىەرگەه – Bergeh\nشەرێ خەندەكان چیە ئارمانج و ئەنجام چ بوو\nBergeh Kurdistan On 10/02/2019 / سیاسی\nشه‌رێ خه‌نده‌کان ڕه‌وشا کوردان خه‌رابتر کر، باژارێن کوردستانێ وێران کر و بوو سه‌ده‌م کو ب سه‌دان جوانێن کوردستانێ بێن کوشتن…\nژ بۆنا كو شەرێ خەندەكان ل باكورێ كوردستانێ ژ بۆ خاندەڤانێن مە بێ زەلال كرن، مە ئەڤ پرسێن ل ژێر ژ سیاسەتمەدار و شارازایێ كارووبارێن پارتیێن كوردان، ئیبراھیم گوجلو, كرن:\nشەرێ خەنداكان چیە؟ گەلۆ چما شەرێ خەندەكان؟ ئارمانج چ بوو؟ ئەنجام چ بوو؟ مفا و زیانا پككێ و گەلێ كورد چ بوو؟\nبەرسڤ ل ژێرە:\nژ بۆنا کو شه‌رێ خه‌نده‌کان یا پارتیا كاركەرێن كوردستانێ (پککێ) بێ فاهم کرن، دڤێ میسیۆن و وه‌زیفه‌یا پککێ ب زه‌لالی بێ ناس کرن.\nپکک، ل باکوورێ کوردستانێ وه‌ک ڕێخستنه‌کا ئۆپه‌راسیۆنی هات ئاڤا کرن. پشت ڕه ژی ئه‌ڤ میسیۆنا خوه ل هه‌ر سێ پارچه‌یێن دن ژی مه‌شاند. ب تایبه‌تی ژی د ڤێ قۆناغێ ده میسیۆنا خوه ل ڕۆژاڤایێ کوردستانێ گه‌له‌ک خه‌ته‌ر و سه‌رکه‌فتی پێک تینه. ئارمانج و میسیۆنا پککێ ژی ئه‌وه کو نه‌ته‌وه‌یا کورد و ته‌ڤگه‌را مللی یا کوردستانێ و ڕێخستنێن کوردستانێ ژ ئارمانجا ده‌وله‌تبوونا کوردستانێ دوور بخه. کوردان پیچ بکه.\nشه‌رێ خه‌نده‌کان ژی ئه‌نجاما ڤێ وەزیفێ و میسیۆنا پککێ یه.\nوه‌ک تێ زانین ل ترکیێ “پێڤاژۆیا چاره‌سه‌ریێ” ده‌ست پێ کربوو. پککێ ئه‌ڤ قۆناغا پێڤاژۆیێ ژ بۆنا خوه، وه‌ک خه‌باته‌كا ئاماده‌کاریێ ددیت. لۆما ژی ئارمانجا پککێ چاره‌سه‌رکرنا پرسا كوردان نه‌بوو. گه‌له‌ک ئاشکه‌ره بوو كو ئەو دەست ژ چه‌کان به‌رناده، لێ ئەو وه‌ک دێ دەست ژ چه‌کان به‌رده ته‌ڤدگه‌ریا.\nد وێ قۆناغێ ده، پككێ ل سووریێ ژی ل هه‌مبه‌ری کوردان و ل هه‌مبه‌ری مخاله‌فه‌تا عه‌ره‌بان شه‌رێ ب وه‌کاله‌ت ل سه‌ر ناڤێ ڕژێما بەعسێ ددۆماند. ژ ئه‌نجاما وان شه‌ران و گرێدانا پككێ ب ڕژێما بەعسێ ڤە، پککێ ل ڕۆژاڤایێ کوردستانێ ژ بۆنا خوه هه‌رێمه‌کا ده‌ستهلاتداری ئاڤا کر.\nد هه‌مان قۆناغێ ده گه‌له‌ک ده‌وله‌تان ده‌ستوه‌ردانا سووریێ دکرن. ده‌وله‌تا ترک ژی یه‌ک ژ وان ده‌وله‌تان بوو.\nده‌وله‌تا ئیرانێ و ڕژێما بەعسێ ل سوریێ، نه‌دخوه‌ست کو ده‌وله‌تا ترک ب خورتی مداخه‌له‌یا سوریێ بکه و ده‌ستوه‌ردانا خوه فره‌ه بکه. لۆما ژی دڤیا بوو کو ده‌وله‌تا ترک بێهێز بکه‌ڤه و مژوولی شەر و ئاریشەیێن ناڤخوە ببە، ژبۆنا ڤێ یەكێ ئیران و سوریا ستراته‌ژیه‌ک مه‌شاندن.\nده‌وله‌تا ئیرانێ ب خوه نه‌دکاری ل هه‌مبه‌ری ده‌وله‌تا ترک شه‌ر بکه. لۆما ژی ب ده‌ستێ پککێ ل هه‌مبه‌ری ده‌وله‌تا ترک شه‌ر گەرمکرن، د به‌رژه‌وه‌ندایا وێ بوو.\nئه‌نجاما ڤێ ستراته‌ژیێ بریار هات گرتن کو ب ده‌ستێ پککێ شه‌ر بێ مه‌شاندن.\nلێ ئه‌ڤ وەزیفە ب شه‌رێ چیا پێک نه‌دهات. لۆما ژی ژ بۆنا کو د ناڤ باژاران ده شه‌ر بێ کرن، پلان هات دانان. ل گۆر وێ پلانێ ژی پکک وه‌زیفه‌دار کرن.\nئه‌ڤ پلان د هه‌مان ده‌م ده د به‌رژه‌وه‌ندیا پککێ بوو ژی. پککێ باش دزانی کو شه‌رێ خه‌نده‌کان ده سه‌رکه‌فتی نابه. لێ ژ بۆنا کو ل ڕۆژاڤایێ کوردستانێ ده‌ستهلاتداریا خوه بمه‌شینه، ل سه‌ر ناڤێ ئیران و ڕژێما بەعسێ ته‌ڤگه‌راندن د به‌رژه‌وه‌ندایا پککێ بوو.\nلێ هیچ شک تێدا نینە کو ئه‌ڤ شەر شه‌ره‌کێ ب وه‌کاله‌ت بوو.\nهه‌ر چقاس پککێ ژ بۆنا کو ڤێ ستراته‌ژیێ ڤه‌شێرە، دگۆت کو ئه‌ڤ شه‌ر ژ بۆنا کوردان و ژ بۆنا ده‌مۆکراسی و ده‌ستهلاتداریا خوه‌سه‌رە، لێ ئەڤ نەراست بوو، ئەڤ مانیپولاسۆنەكە مەزن بوو.\nئه‌ڤ شه‌ر هه‌ر چقاس ل دژی ده‌وله‌تا ترک خویا دکر ژی، لێ ڕاسته ڕاست ل دژی کوردان بوو. له‌ورا د ناڤ شه‌رێ باژارێن کوردستانێ ده خه‌نده‌ک هاتن کۆلاندن. نه ل باژارێن ترکان.\nئه‌ڤ شه‌ر ل دژی کوردان بوو، له‌ورا باژارێن شه‌رێ خه‌نده‌کان لێ دمه‌شیان، ل وان باژاران کوردان ده‌نگ دابوون پارتیا پککێ و ل ڤان هه‌رێمان ئه‌و کربوون ده‌ستهلاتدار.\nپککێ ئه‌ڤ یه‌ک ژی د پاشەرۆژێ ده ژ بۆنا خوه خه‌ته‌ر ددیتن. کو کورد ده‌ما شیار بوون دێ ل دژی وێ ڕاوه‌ستن.\nگه‌له‌ک ئاشکه‌ره‌یه کو ئه‌ڤ شه‌ر ژ ده‌وله‌تا ترک زێده‌تر ل هه‌مبه‌ری ده‌ستهلاتداریا ڤان باژاران ب خوه ژی دربه‌یه‌ک بوو.\nهه‌زار مخابن، ئه‌و که‌سێن ب ده‌نگێن کوردان ببوون سه‌رۆکێن شاره‌داریێ، وان ژی ژ ڤان شه‌ران ڕه ئالیکاری کر. ب وێ هه‌لوه‌ستا خوه دیار کرن کو ئەو گه‌لێ مه ته‌مسیل ناکن.\nپککێ ب شه‌رێ خه‌نده‌کان جاره‌که دن دیار کو ژ بۆنا وان گه‌لێ کورد و ئیراده‌یا گه‌لێ کورد ژ بۆنا وان گرینگ نینه. ئه‌و ئیراده‌یا نه‌ته‌وه‌یا کورد ته‌مسیل ناکن. ئه‌ڤ نه ڕێخستنا کوردانه.\nد هه‌مان ده‌م ده ئه‌ڤ شه‌ر ب ده‌ستێن کی/کێ و ژ ئالیێ کی/كێ ده دھات مه‌شاندن ئه‌و ژی نه‌دهات زانین. ڤێ یەكێ ب خوه ژی خه‌ته‌ری و ستراته‌ژیا تاری یا ل هه‌مبه‌ری نه‌ته‌وه‌یا کورد نیشان ددا.\nل سلۆپی و جزرێ کۆلاندنا خه‌نده‌کان و شه‌ر دەست پێ كر، دیار دکه کو ستاره‌تژیه‌که دن یا تایبه‌ت ژی هه‌یه.\nوه‌ک تێ زانین، ئه‌و هه‌رێم دو هه‌رێمێن کوردپه‌روه‌ر یێن قه‌دیمن.. ب باشوورێ کوردستانێ ڕه گرێداینا وان یا ڕاسته ڕاست هه‌یه. ل ور شه‌رێ خه‌نده‌کان مەبه‌ست ئه‌و بوو کو ئه‌له‌قه‌یا ده‌وله‌تا ترک و ده‌ستهلاتداریا باشوورێ کوردستانێ ژی خه‌راب بکن و بگرن.\nوه‌ک تێ زانین به‌رێ ژی پککێ ل هه‌مبه‌ری باشوورێ کوردستانێ نه‌هشت کو ئوتوموبیلێن خوارنێ ده‌رباسی باشوورێ کوردستانێ ببن و دشه‌وتاندن.\nدیسا تێ زانین کو ده‌ما کو هه‌رێما ئازاد ل باشوورێ کوردستانێ ب ده‌ستێ ئه‌مر‌یکایێ و هه‌ڤپه‌یمانێن وێ ئاڤا بوو، ده‌وله‌تێن کۆلۆنیالیست ب خوه نه‌دکارین ل هه‌مبه‌ری هه‌رێما ئازاد شه‌ر بکن، ب پککێ شه‌ر دان مه‌شاندن.\nد ئه‌نجامێ ده دکارم ببێژم کو شه‌رێ خه‌نده‌کان ڕه‌وشا کوردان خه‌رابتر کر، باژارێن کوردستانێ وێران کر و بوو سه‌ده‌م کو ب سه‌دان جوانێن کوردستانێ بێن کووشتن .


ئیندۆنیزیا ڕێ لە قاچاغچێتی نەوتی ئێران دەگرێت\nئێران داوا لە ئیندۆنیزیا دەکات، وردەکاری دەستبەسەرداگرتنی کەشتییەکی ئاڵای ئێرانی بەرزکردۆتەوە بخاتە بەردەست تاران.\nوتەبێژی وەزارەتی دەرەوەی ئێران، ئەمڕۆ دووشەممە ئەم داوایەی کردووە، یەک ڕۆژ پاش ئەوەی جاکارتا ڕایگەیاند، لەناو سنوری ئاویی خۆیدا دەستگیراوە بەسەر ئەو کەشتییانەی ئاڵای ئێران و ئاڵای پەنەمایان هەڵکردبوو.\nئیندۆنیزیا دەڵێت هێزەکانی پاسەوانیی دەریایی وڵاتەکە دەستیان گرتووە بەسەر ئەو دوو کەشتییەدا بە گومانی ئەوەی بە قاچاغ نەوت دەگوێزنەوە.\nسەعید خەتیبزادە، وتەبێژی وەزارەتی دەرەوەی ئێران دەڵێت "دەستبەسەرداگرتنی کەشتییەکەی ئاڵای ئێرانی هەڵکردووە بەهۆی کێشەیەکی تەکنیکییەوە بووە و ئەم جۆرە کێشانەش لە بواری کەشتیوانیدا ڕوودەدەن."\nخەتیبزادە دەڵێت "دەزگای بەندەریی ئێران و هەروەهاش کۆمپانیاکەی خاوەنی کەشتییەکەیە، لێکۆڵینەوە دەکەن و چارەسەری گرفتەکە دەکەن."\nوتەبێژی هێزی پاسەوانی دەریایی ئیندۆنیزیا دەڵێت " کەشتییەکان لە سنوری ئاوی هەرێمی کالامینتان دەستیان بەسەردا گیراوە و دەگوێزرێنەوە بۆ دوڕگەی باتام لە هەڕیمی ڕیاو، بۆ لێکۆڵینەوەی زیاتر."\nویسنو پراماندیتا، لە ڕاگەیاندراوەکەی ڕۆژی یەکشەممەیدا ئاماژەی بەوە کردووە " کاتژمێر 5:30ی سەرلەبەیانی بە کاتی خۆجێیی کەشتییەکان بینراون و ناسنامەی خۆیان ئاشکرا نەکردووە لەڕێی هەڵکردنی ئاڵاکانەوە، ئامێری ئەلیکترۆنی ناسینەوەی کەشتییەکەشیان کوژاندبووەوە و هەروەهاش وەڵامی بانگەوازەکانیشیان نەدەدایەوە لە ڕێی ئامێری بێتەلەوە."\nویسنو پراماندیتا، لە لێدوانەکەی ئەمڕۆ دووشەممەیدا بۆ ئاژانسی دەنگ و باسی ڕۆیتەرز دەڵێت "کەشتییەکان بە بەڵگەی تاوانەکانیانەوە دەستیان بەسەردا گیراوە." و دەشڵێت لە کاتێکدا دەستیان بەسەردا گیراوە "کەشتی نەوت هەڵگری ئێم تی هۆرس، نەوتەکەی دەگواستەوە بۆ کەشتی ئێم تی فرەیا و نەوتی ڕژاویش لە دەوروبەری کەشتی دووهەمدا هەبووە."\nوتەبێژی هێزەکانی پاسەوانیی دەریایی ئیندۆنیزیا دەڵێت تاقمی کەشتیوانەکانیش کە 61 کەسی ئێرانی و چینین، دەستگیرکراون.\nتا ئامادەکردنی ئەم هەواڵە، وەزارەتی دەرەوە و وەزارەتی وزە لە ئیندۆنیزیا هیچ تێبینییەکیان لەسەر ئەم ڕووداوە نەداوە.


بەشداریی كۆمەڵە لە كۆبوونەوەی حیزبە سیاسییەكانی كوردستان - کۆمەڵەی زەحمەتکێشانی کوردستان\nرۆژی شەممە 29ی سەرماوەز 66 حیزبی سیاسی هەر چوارپارچەی كوردستان لە شاری هەولێر كۆبوونەوە‌و وەفدێكی كۆمەڵەی زەحمەتكێشانی كوردستانیش بەشداریی ئەو كۆبوونەوەیە بوون.\nلەكۆبوونەوەكەدا بارودۆخی هەرچوارپارچەی كوردستان‌و بەستنی كۆنگرەی نەتەوەیی‌و كاری داهاتووی كۆبوونەوەی حیزبە سیاسییەكانی كوردستان خرایەبەرباس.\nلەكۆتایی كۆبوونەوەكەدا سەرجەم حیزبەكانی هەر چوارپارچەی كوردستان پشتیوانی خۆیان بۆ پرۆسەی ئاشتی لەتوركیا، شەڕ‌و بەرخۆدانی رۆژئاوا و باشوری كوردستان دژی تیرۆریزم‌و داعش راگەیاند.\nسەبارەت بە رۆژهەڵاتی كوردستان، حیزبە كوردستانیەكان سیاسەتەكانی كۆماری ئیسلامی لە پێشێلكردنی مافەكانی مرۆڤ، لەسێداردان‌و گرتن‌و راوەدوونانی بیرجیاوازان مەحكومكرد‌و پشتیوانی خۆیان بۆ مانگرتنی بەندكراوانی سیاسی لە بەندیخانەی ورمێ راگەیاند.\nبەبۆنەی كۆچی دوایی دایكی هاوڕێ ناسری حیسامی... 100 روز نبرد کوبانی / رضا کعبی


سەبارەت ئەم ماڵپەڕە | Startfinder\nستارت فایندەر ڕوودەکاتە...\n● ... ئەو کەسانەی لە ئەڵمانیا دەژین، و بیر لە گەڕانەوە بۆ ووڵاتەکانی خۆیان دەکەن.\n● ... ئەو کەسانەی لە ووڵاتەکانی خۆیان دەژین، و لەوێ بە دوای ئایندەیەکی نوێدا دەگەڕێن.\n● ... ئەو کەسانەی بیر لە کۆچ بۆ ئەڵمانیا دەکەن و دەیانەوێت زانیاری سەبارەت هەل و مەرجەکانی کۆچکردن وەربگرن.\n● ... ڕاوێژکارانی گەڕانەوە بۆ ووڵات.\nلەگەڵ ئەمانەشدا سەرەتای نوێ (ستارت فایندەر) زانیاری سەبارەت بە کار، خوولی فێربوونی کار و هەروەها ژیان لەم ووڵاتانەی خوارەوەدا پێشکەش دەکات:\nلەزۆربەی ئەم ووڵاتانەدا سەنتەری ڕاوێژکاری هەیە بۆ کار، کۆچ و گەڕانەوە و تێکەڵکردنەوە بە کۆمەڵگا. ئەم سەنتەرانە ئامۆژگاری سەبارەت بە، چۆنێتی دەستخستنی کارێك پاش گەرانەوە بۆ ووڵاتی خۆت یان، چۆنێتی دامەزراندنی کارێکی سەربەخۆ پێشکەش دەکەن. ئەو کەسانەی کە دانیشتووی بە ڕەچەڵەکی ئەو ووڵاتانەن، بە هەمان شێوە دەتوانن سوود لە خزمەتگوزارییەکانی سەنتەرەکان وەربگرن. سەنتەرە ڕاوێژکارییەکانمان زانیاری سەبارەت بە پاڵپشتیی پزیشکی و دەروونی و، پەروەردە و فێرکرنی منداڵان و، دۆزینەوەی شوێنێك بۆ ژیان پێشکەش دەکەن.\nزانیاری وورد بۆ پەیوەندیکردن بە هەریەك لەو سەنتەرە ڕاوێژکارییانەی هەریەك لەو وڵاتەنەی لەسەرەوە باسکراون، لەم ماڵپەرەدا دەست دەکەوێت. هەروەها دەتوانن لەم ماڵپەرە زانیاریتان سەبارەت بە ئۆفەرە تایبەتەکان دەستکەوێت، وەك ئۆفەری ڕاهێنان و ڕاهێنانی پیشەیی یان ڕاهێنانی کارکردن لە وڵاتی ڕەچەڵەكی خۆت و لە ئەڵمانیاش.\nلە چوارچێوەی پرۆژەی گەڕانەوە بۆ هەلی نوێ، سەرەتای نوێ (Startfinder) لە لایەن وەزارەتی فیدراڵیی ئەڵمانیا بۆ هەماهەنگی ئابووری و پەرەپێدان (BMZ) پاڵپشتی دارایی دەکرێت و، لە لایەن (GIZ)ــەوە جێبەجێ دەکرێت.\nپشتگیری کردن لە گەڕانەوەی ئازادانە لە ڕێگای پرۆگرامی "ئاسۆیەك لە ووڵات"\nوەزارەتی فیدراڵیی ئەڵمانیا بۆ هەماهەنگی ئابووری و پەرەپێدان (BMZ) پاڵپشتی ئەو کەسانە دەکات کە خۆبەخشانە دەگەڕێنەوە بۆ وڵاتی ڕەچەڵەكی خۆیان و، لە چوارچێوەی پرۆژەی گەڕانەوە بۆ هەلی نوێ پاڵپشتی دامەزراندنی کاری بچووك دەکات لە هەندێك لە وڵاتانی ناوبراو.\nزیاتر بزانیت >\nچانسی سەرەتای نوێ وە ئاسۆیەکی پیشەیی لە ووڵات\nڕێگای جیا جیا هەیە بۆ هەرکەسێك کە بیەوێت پیشەو کارەکەی بەرەوپێش ببات یان دووبارە بونیادی بنێتەوە. سەنتەرە ڕاوێژکارییەکان زانیاری سەبارەت بە دەرفەتەکانی کارکردن و ڕاهێنانکردن دابین دەکەن. فێرکردن و ڕاهێنانی زیاتر لە وڵاتی ڕەچەڵەکدا هاوکاری خەڵك دەبێت لە باشترکردنی دەرفەتەکانیان لە بازاری کاردا.


من لە رەقە بووم - 26\nلە پێشبڕکێی لەبەرکردنی قورئاندا خەڵاتم وەرگرت\nله قۆناغی گه‌نجێتیم و له‌پاڵ ئه‌و بایه‌خدانه‌ى، كه به فه‌له‌ستین هه‌مبوو و حه‌زكردنم به جیهاد، حه‌ز و خولیایه‌كى تر له مندا دروست بوو، ئه‌ویش حه‌زكردن به له‌به‌ركردنى قورئان بوو. ڕۆژێك دایكم له مزگه‌وتى (الكرمه)وه بۆ ماڵه‌وه ده‌هاته‌وه و زۆر باس و تاریفی شێوازى خوێندنه‌وه‌ى پێشنوێژى مزگه‌وته‌كه‌ى بۆ كردم. ئه‌و پێشنوێژه له‌و كاتانه‌دا ناوى (النوبی) بوو، كه زۆر به‌جوانى قورئانى ده‌خوێنده‌وه. هه‌ناسه‌یه‌كى دوورودرێژى هه‌بوو، كه پچڕانى نه‌بوو. تا ئێستاش شێوازى خوێندنى قورئانى ئەلنوبی له زه‌ینمدا ماوه. زۆر جار له‌به‌ر حه‌ز و خۆشه‌ویستیى دایكم به ئەلنوبی، منیش لاسایی قورئانخوێندنه‌وه‌كه‌ى ئه‌وم ده‌كرده‌وه.\nلەوەى كه دایكم له خوێندنه‌وەى قورئانی ئەلنوبی خۆشحاڵ بوو، ئیره‌ییم پێ ده‌برد و تا ڕاده‌یه‌كیش خه‌فه‌تم پێى ده‌خوارد. نه‌مده‌ویست هیچ كه‌س جگه له خۆم كارێك بكات، دایكم خۆشحاڵ بكات. ده‌مویست تاقانه كه‌س له دونیا بم، كه دایكم خۆشی ده‌وێت! به‌ڵێنم به خۆم دا، كه له‌به‌ركردنى قورئان ده‌ست پێبكه‌م تا له دایكم زیاتر نزیك ببمه‌وه. (رۆژێك دێت له‌جێى ئەلنوبی وه‌ك پێشنوێژ قورئان ده‌خوێنمه‌وه). ئه‌و ڕۆژه به‌ڕاستى ئاوا بیروڕایه‌ك له دڵمدا دروست بوو.\nچوومه مزگه‌وتى ئەلكەرەمه و داوام له شێخێكى گه‌وره‌ى مزگه‌وته‌كه کرد، كه هه‌میشه له سووچێكى مزگه‌وته‌كه‌دا داده‌نیشت، بۆ له‌به‌ركردنى قورئان هاوكارییم بكات، چونكه ئەلنوبی به شێوازێكى ڕێكوپێك و هه‌میشه‌یی نه‌یده‌توانى بۆ مزگه‌وتى ئەلكەرەمه بێت و نه‌مده‌توانى لای ئه‌و قورئان له‌به‌ر بكه‌م. بیری له‌به‌ركردنی قورئان وازى لێ نه‌ده‌هێنام. شتێك كه حه‌ز و خولیای منى زیاتر بۆ له‌به‌ركردنى قورئان هان ده‌دا، ئه‌و خه‌ڵاتانه بوو كه پارێزگاری نابل له هه‌موو مانگێكى ڕه‌مه‌زان به قورئان له‌به‌ركه‌رانى ده‌دا. جارێكیان له شه‌وى 27ى ڕه‌مه‌زان، كه شه‌وى قه‌در بوو، مه‌ڕاسیمى خه‌ڵاتكردنى ئه‌وانه‌ى قورئانیان له‌به‌ر كردبوو، به‌هۆی به‌رپرسانى فه‌رمیی نابلم بینى. هه‌ر ئه‌مه‌ش حه‌زى منى بۆ له‌به‌ركردنى قورئان زیاتر كرد. له‌بیرمه ئه‌و ڕۆژه له‌گه‌ڵ كوڕه پوورم كه له من گه‌وره‌تر بوو، له مزگه‌وتى ئەلكەرەمه بووین. پرسیم ئه‌م هه‌موو خه‌ڵكه چین لێره‌دا كۆ بوونه‌ته‌وه؟ ئه‌و گوتى، ئه‌مانه له‌به‌ركه‌رانى قورئانن. له‌پاشاندا به گاڵته‌وه به منى گوت، ئه‌مانه په‌یوه‌ندیى به‌تۆوه نییه! ئه‌وكاته به كوڕه پوورم گوت، ده‌بینى كه ساڵێكی تر منیش له ڕیزى ئه‌و كه‌سانه‌دا ده‌بم، كه له ئاوا مه‌جلیس و بۆنه‌یه‌كدا ڕێزیان لێ ده‌گیرێت. كوڕه پوورم پێم پێكه‌نى. نه‌مزانى له‌به‌ر بانگه‌شه‌كه‌م بوو یان له منى ڕانه‌ده‌بینى. ئه‌و كاتانه له قۆناغی ناوه‌ندیدا بووم. ده‌رس خوێندنى مه‌كته‌ب بۆ من گرنگ نه‌بوو، به‌ڵام له‌به‌ركردنى قورئان بووبووه ئامانجێكى گرنگی ژیانم.\nكۆتایی مانگى ڕه‌مه‌زانى ئه‌و ساڵه، داوام له ئیمامى جه‌ماعه‌تى مزگه‌وته‌كه كرد، من بۆ لای كه‌سێك بنێرێت، كه له‌ژێر چاودێری و ڕێنمایی ئه‌ودا قورئان له‌به‌ر بكه‌م. ئیمامى جه‌ماعه‌تى مزگه‌وته‌كه‌مان منى بۆ مزگه‌وتى (ئەلرەبت) كه ناوى ناوچه‌كه‌ش هه‌ر به‌م ناوه‌وه بوو برد. له‌وێشدا ڕاهێنه‌رێك بوو، كه منداڵان و هه‌رزه‌كاران له‌لای ئه‌و قورئانیان له‌به‌ر ده‌كرد. گه‌یشتنی من به‌و مزگه‌وته شتێکی گرنگ بوو. هه‌ر له‌و مزگه‌ته‌دا توانیم كۆمه‌ڵه كه‌سانێك، كه به‌ناوى (ڕیشداره‌كان) بوون، ببینم. له مزگه‌وتى ئەلكەرەمه، كه له ناوچه‌ی (ئەلقبله)دا بوو (له‌و شوێنه‌ى كه نیشته‌جێ بووبووین) بوونى ڕیشداره‌كان تیایدا زۆر باو نه‌بوو.\nله مزگه‌وتى ئەلرەبت، هه‌ندێك منداڵم دى كه له‌به‌ركه‌رى قورئان بوون. هه‌ندێك له‌وان ته‌واوى قورئانیان له‌به‌ر بوو. هه‌ندێكیان نیوه‌ى و هه‌ندێكیشیان یه‌ك له‌سه‌ر پێنج و هه‌ندێكى تر به ڕێژه‌یه‌كى كه‌متر. به هه‌ر حاڵ ئیره‌ییم پێیان ده‌برد.\nكه‌شێكى ترم له‌گه‌ڵ ئه‌م منداڵ و هه‌رزه‌كار و گه‌نجانه‌دا بۆ دروست بووبوو. به‌توندى گیرۆده‌ى له‌به‌ركردنى قورئان بووم و توانیم پێنج بەشی قورئان تا كۆتایی سووره‌تى (جومعه) له‌به‌ر بكه‌م. هه‌ركاتێك سووره‌تێكى تازه‌م له‌به‌ر ده‌كرد، ده‌چوومه‌وه لای دایكم و به‌خۆشحاڵییه‌وه بۆم باس ده‌كرد. له‌گه‌ڵ توندبوونى ڕاهێنه‌ره‌كه‌مان، له بابه‌تى له‌به‌ركردنى قورئان و ئه‌و لێدانانه‌ى بۆ هه‌ڵه‌كانم له ڕوانگه‌یدا داینابوو. ئه‌و لێدانانه‌م وه‌ك (پێدانى گوڵێك) ده‌زانی، پێچه‌وانه‌ى ئه‌و لێدانانه‌ى، كه له قوتابخانه حكوومییه‌كاندا لێیان ده‌دام.\nڕاهێنه‌ره‌كه‌مان، كه به شێوه‌زارى تونسی به‌و (ئەلمدب)یان ده‌گوت، جه‌ختى ده‌كرده‌وه له‌م قۆناغه‌دا جوان خوێندنه‌وه گرنگ نییه. به‌ڵكوو یاسا و ڕێزمانى ئه‌و گرنگه. له مزگه‌وتى ئەلرەبت، خۆشترین ساته‌كانى ژیانم له‌ژێر سێبه‌ر و قورئاندا گوزه‌راند.\nمانگى ڕه‌مه‌زان هات و توانیبووم بانگه‌شه‌كه‌م، كه له‌به‌رامبه‌ر كوڕه پوورمدا كردبووم، بەجێ بێنم. یه‌كه‌م خه‌ڵاتم، كه بۆ له‌به‌ركردنى پێنج بەشی قورئانى پیرۆز بوو وه‌رگرت. بێ ئه‌وەى هیچ یه‌كێك له خزمانم له‌وێ ئاماده بن.\nله‌دواییشدا كه توانیم ده بەش له‌به‌ر بكه‌م، خه‌ڵاتێكى ترم له مزگه‌وتى ئەلكەرەمه وه‌رگرت. ئه‌مجاره‌یان خه‌ڵاته‌كه‌م له پارێزگاری نابیله‌وه پێ درا و منیش به‌شانازییه‌وه وه‌رمگرت. پێش له‌م مه‌ڕاسیمه‌ش، نوێنه‌رى پارێزگار منى له شه‌قامى گه‌ڕه‌كه‌كه‌مان بینیبوو. بانگهێشتنامه‌ی ئاماده‌بوون له مه‌ڕاسیمه‌كه‌ى بۆ وه‌رگرتنى خه‌ڵاتى پێم دابوو. گوتی تۆیش له‌نێو براوه‌كاندایت و ڕۆژى 27ى مانگى ڕه‌مه‌زان له‌لایه‌ن پارێزگاره‌وه ڕێزت لێ ده‌نرێت.\nده‌عوه‌تنامه‌كه‌م وه‌رگرت و خێرا به‌ره‌و ماڵه‌وه ڕامكرد، مزگێنیى ئه‌م هه‌واڵه خۆشهم به دایكم دا. له خودى شاری نابل، كه ناوه‌ندى پارێزگار به‌ئه‌ژمار ده‌هات، له‌و كاته‌دا من ته‌نیا كه‌سێك بووم، كه ئه‌م خه‌ڵاته‌ى وه‌رده‌گرت، دایكم زۆر خۆشحاڵ بوو. ماچى كردم و پاش چه‌ند ڕۆژێك ناڕه‌حه‌تیى له‌من به‌هۆی شه‌ڕێكمه‌وه، كه له قوتابخانه‌ى حكوومى كردبووم، منى به‌خشی.\nخه‌ڵاته‌كه‌م وه‌رگرت، دایكم له به‌شی خانمان له نهۆمى سه‌ره‌وه‌ى مزگه‌وتدا بوو، منى ده‌بینى. ژماره‌یه‌كى زۆر له خزمانیشم له‌وێنده‌ر بوون، بوومه جێى شانازیى هه‌موویان.\nله‌بیرمه ئه‌و ڕۆژه‌ى، كه بڕیاربوو خه‌ڵاتى له‌به‌ركردنى قورئان وه‌ربگرم، له‌به‌ر ئه‌و شه‌ڕه‌ى كه له خوێندنگاى حكوومى ئاماده‌ییه‌كه‌مدا كردبووم، بۆ ماوى ڕۆژێك له خوێندنگا فه‌سڵى كاتی كرام. ئه‌و مامۆستایه‌ى له خوێندنگا له فه‌سڵه‌كه‌مدا رۆڵى هه‌بوو، كاتێك منى له مزگه‌وت بینى سه‌رى سوڕما. گوتم ئێستا به سوڕمانه‌وه ده‌ڵێت، چۆن قوتابییه‌ك دایمه شه‌ڕ و ئاژاوه له‌گه‌ڵ قوتابییاندا ده‌نێته‌وه، ئێستا به‌م جلوبه‌رگى درێژى تونسییانه، به‌هێمنى و نه‌رمونیانییه‌وه له مزگه‌وت داده‌نیشێت و له‌به‌رده‌م به‌رزترین پله‌ی سیاسیی پارێزگاره، خه‌ڵاتی له‌به‌ركردنى قورئان وه‌رده‌گرێت.\nهه‌ڵبه‌ت ئه‌و خه‌ڵاتانه‌ى كه به‌هۆی له‌به‌ركردنى قورئانه‌وه وه‌رمگرت، هه‌ر له‌و ئاستى ناوچه‌ییه‌ی شاری نابل نه‌مایه‌وه. بڕیارم دا له پێشبڕكێیه‌كى قورئانیدا به‌شداری بكه‌م كه له ئاستى وڵاتدا به‌ڕێوه ده‌چوو. ئه‌م پێشبڕكێیه كه‌ناڵى ته‌له‌ڤزیۆنى (هانیباڵ)ى تونس له مانگى ڕه‌مه‌زاندا به‌ڕێوه‌ى ده‌برد. دوو جار له‌م پێشبڕكێیه‌دا به‌شدارییم كرد. پێشبڕكێكان له ته‌لەڤزیۆن په‌خش ده‌كران و به‌م شێوه‌یه هه‌موو خزمان و دۆستان له گه‌ڕه‌ك ده‌یانبینى. براوه به ده‌نگدان له‌لایه‌ن بینه‌رانه‌وه به‌هۆی مه‌سجه‌وه هه‌ڵده‌بژێردرا. له‌و دوو جاره به‌شداریكردنه‌م، جارێكیان توانیم له ئاستى وڵات به ده‌نگى بینه‌ران براوه بم و خه‌ڵات وه‌ربگرم.


دەستگیر کردنی مامۆستا کوردەکان نیگەرانی لەمەڕ یاسای تەنگەتاوی تورکیا زیاد دەکات\nدەستگیر کردنی 24 مامۆستای کورد ڕەخنەکان زیاد دەکات لەسەر حکومەتی تورکیا کە باری نائاسایی پاش کودەتا سەرنەکەوتووەکە بەکار دەهێنێت بۆ مەبەستی خۆی. ئەو مامۆستایانە گوایە بەهۆی پشتیوانی کردن لە پەکەکە دەستگیر کراون.\nسەرلەبەیانی ڕۆژی یەکشەممە بە دەنگی دەرگا ئەندامانی خێزانەکەی دۆغان هەستان لەخەو. پۆلیسی دژە تیرۆر بە چەکێکی زۆرەوە هوروژمیان بردە نێو ئەپارتمانتەکەیان و گلیزار دۆغانیان دەستگیر کرد کە مامۆستایەکەو دایکی دوو منداڵە و یەکێک لە منداڵەکانی تەنها 8 هەفتەیە. زەینەلی هاوسەری گولیزار گوتی هەمو خێزانەکە ترسابوون " نزیکەی 5 بۆ شەش پۆلیس بە چەکی قورسەوە لە بەردەرگاکە وەستابوون و ڕووی چەکەکانیان لەوان کردبوو، و چەند پۆلیسێکی تری دەمامککراو لە پشتەوە ڕاوەستابوون بە قەڵغانەوە. ئەو پێی گوتن لەسەر خۆبن هەر کە وای گوت دەستیان کرد بە لێدانی و جنێویان پێدا".\nگولیزار مامۆستای هونەرە لە خوێندنگایەکی دیاربەکر (ئامەد). ئەو یەکێکە لەو 24 مامۆستایەی لە ماوەی چەند ڕۆژی ڕابوردوودا بە پێی هەمان یاسای تەنگەتاوی کە زیاتر لە 11 هەزار مامۆستای لە ناوچە کوردییەکانی تورکیا لە کار پێ لادراوە دەستگیر کران. حکومەت دەڵێت یاسای تەنگەتاوی ڕاگەیاندووە بۆ سەرکوتکردنی ئەوانەی کە دەستیان هەبووە لە کودەتا سەرنەکەوتووەکەی تورکیادا.\nپارێزەری مافەکانی مرۆڤ و جێگری ڕێبەری پارتێکی سەرەکی ئۆپزسیۆن پارتی گەلی کۆماری یان CHP، سەزگین تانرکلو دەڵێت دەستگیر کردنی ئەم مامۆستایەانە بەشێکن لە هۆشدارییەکان لەسەر مەبەستی حکومەت لە بەکارهێنانی دەسەڵاتی تەنگەتاوی. بەڕێز تانرکلو دەشڵێت " دەرکردنی زیاتر لە 11 مامۆستا کە هیچ پەیوەندییەکیان نەبووە بە کودەتاکەوە و ئێستاش دەستگیرکردنی مامۆستاکانی دیاربەکر بە تەواوەتی پرۆسەیەکی نایاساییە دژ بە چالاکییەکانی یەکێتیەکانی کارکردن".\nبەپێی ڕاپۆرتان ئەو مامۆستا دەستگیرکراوانە هەمویان ئەندامی یەکێتی مامۆستایانن کە بەشداریان کردبوو لە مانگرتن و داوای چارەسەری ئاشتیانەیان دەکرد بۆ شەڕەکانی نێوان حکومەت و پەکەکە.\nگەورەترین یەکێتی مامۆستایانی تورکیا دەڵێت دەستگیرکردنەکانی ئەم دواییانە گوزارشت لە بەرزبوونەوەی ئاستی نیگەرانیەکان دەکات.\nCHP پشتیونی کرد لە ڕاگەیاندنی فەرمانی تەنگەتاوی بەڵام رێبەرەکەی کەمال کیلچدارئۆغلو، ئێستا حکومەت تاوانبار دەکات بەوەی کە دەسەلاتی بەکار دەهێنێت بۆ ئەوەی بەرهەڵستانی بکات بە ئامانج لە بەری ئەو کەسانەی کە پیلانی کودەتاکەیان گێڕابوو.\nحکومەت سورە سورە لەسەر ئەوەی کە پیوەستە بە شکشپێدانی ئەوەی کە پێی دەڵێت دوو هەڕەشەی ناوخۆیی، ئەوەیش مەبەستی لە کودەتاچیەکان و پەکەکەیە.\nگروپەکانی مافەکانی مرۆڤ دەڵێن لە سەرکوتکردنەکانی پەکەکە دا حکومەت ئەندامانی کۆمەڵگای کوردی دەکاتە ئامانج لە ناویاندا کاربەدەستانی هەڵبژێردراوی خۆجێی پارتی دیموکراتی گەلان ناسراو بە HDP پارتی سەرەکی سەر بە کوردەکانی تورکیا.\nجێگری ڕێبەری CHP تانریکلو دەڵێت فراوان کردنی دەسەڵاتی فەرمانی تەنگەتاوی بارودۆخی تورکیا خراپتر دەکات. "ئەمە بۆتە ڕەفتارێکی ئەم وڵاتە لە سەرەتای دامازراندنییەوە تا چالاکی سەندیکاکان وە هەمو هەڵوێستێکی ئۆپزسیۆنییش دژی حکومەت ببەستێتەوە بە ڕێکخراوە نهێنییەکان یان ڕێکخراوە تیرۆرستییەکان".\nبە پێی فەرمانی تەنگەتاوی، دەتوانرێت ڕێگە نەدرێت ئەو مامۆستا دەستگیرکراوانە پەیوەندی بکەن بە خێزانەکانیان یان پارێزەرەوە هەتا 30 ڕۆژ. بەڵام گولیزار دۆغان ڕێگای پێ دراوە شیر بدات بە منداڵەکەی.


لە پێش نمایش کردنیدا، یەکەمین ڕێکلامی ڤیدیۆیی گالەکسی +S10 دزەی پێکرا – کەی ئای تی ئێن\nکەمتر لە 24 کاتژمێر ماوە بۆ دەستپێکردنی کۆنگرەی Unpacked لە لایەن کۆمپانیای سامسۆنگەوە بۆ نمایشکردنی دەیەمین نەوەی زنجیرەی S ـی گالەکسی و مۆبایلێکی چەماوەیی. بەڵام لە پێش دەستپێکردنی کۆنگرەکەدا، یەکەمین ڕێکلامی ڤیدیۆیی گالەکسی +S10 دزەی پێکرا کە چەند تایبەتمەندییەکی مۆبایلەکە پشتڕاست دەکاتەوە.\nڕێکلامەکە ڤیدیۆییەکە ماوەی 30 چرکەیە و تەنها تایبەتە بە گالەکسی +S10، ڕێکلامەکە پشتڕاستی دەکاتەوە کە مۆبایلەکە خاوەن هەستەوەری پەنجەمۆری سەر ڕوونما دەبێت لەگەڵ چاڵی ژێر ڕوونمادا بە جێگیربوونی 2 کامێرا لە سەری. هەروەها ڕێکلامەکە نیشانی دەدات کە مۆبایلەکە لە پشتەوە خاوەنی 3 کامێرا دەبێت و توانای بارگاویکردنەوەی مۆبایل و ئامێری دیکەی هەیە بە شێوەی بێ وایەر.\nئەمشەو کەی ئای تی ئێن کۆنگرەکە بە زمانی کوردی ڕووماڵ دەکات لە پەڕەی فەرمی خۆی لە فەیسبووک. هەروەها دوا بە دوای تەواوبوونی کۆنگرەکە، بە بابەتێک گرنگترین ڕاگەیەندراوەکانی کۆنگرەکە دەخەینە بەر دەستتان. ئەمشەو لەگەڵ کەی ئای تی ئێن ببن بۆ بینینی ڕاگەیەندراوەکانی کۆنگرەکە!\nتەواوی زانیارییەکانی گالەکسی S10 دزەیان پێکرا\nتاگەکان GALAXY S10 Samsung Unpacked 2019 سامسۆنگ گالەکسی ئێس ١٠


فۆتۆگرافەرێکی جیهانی داهاتی پێشانگاکەی پێشکەشی ڕۆژئاوای کوردستان دەکات | ROJnews\nشەممە, 2 نوف 2019 - 17:45\nدواینیوەڕۆی ئەمڕۆ، لە مۆزەخانەی ئەمنە سورەکە لە شاری سلێمانی، پێشانگایەکی فۆتۆگرافی بۆ پشتیوانی لە ڕۆژئاوای کوردستان لەلایەن ئاژانسی میترۆگرافی بۆ فۆتۆگرافەری جیهانی بە ڕەگەز کەنەدی جۆوی لۆرانس کرایەوە.\nپێشانگاکە لەژێر دروشمی"ئێمە لە ئاگرەوە هاتووین" بە ئامادەبوونی ژمارەیەکی بەرچاو لە هاوڵاتیان کرایەوە کە پێکهاتبوو لە ٥٧ تابلۆ، هەریەکەیان گوزارشتبوون لە ڕۆڵی شەڕڤانان، گەریلا، پێشمەرگە لەدژی داگیرکەری.\nجۆوی لۆرانس فۆتۆگرافەر، باس لە گرنگی گەیاندنی دەنگی ڕۆژئاوا دەکات و دەڵێت: گرنگە ئێمە وەک هونەرمەندان یارمەتی ڕۆژئاوا بدەین و هەریەکەو لە ڕێگای کارو چالاکی خۆیەوە، بەلای ئێمە گرنگە دەنگی ڕۆژئاوا بگەیەنین.\nئەو فۆتۆگرافەرە ئاماژە بۆ ئەوەش دەکات، لەساڵی ٢٠١٢وە ئاگاداری بارودۆخی ڕۆژئاوای کوردستانەو لەماوەی سەردانەکانیشی لە ساڵی ٢٠١٥وە بۆ ڕۆژئاوای کوردستان، متمانەی زیاتری بە کورد کردووە، دەشڵێت:" ئەوەی لە فەرماندەکانی کورد فێربووم هەستدەکەم قەرزێکە دەبێت بیدەمەوە".\nوابڕیارە پێشانگاکە بۆ ماوەی ١٠ڕۆژ بەردەوام بێت و داهاتەکەشی لە ڕێگای مانگی سوری کوردەوە پێشکەشی ڕۆژئاوای کوردستانی دەکرێت.


من بارانم – كولتور مه‌گه‌زین\nسێ شه‌ممه, تشرینی یه‌كه‌م 22, 2019\nBy باران\t Last updated تەموز 7, 2019\nیەکەم جارە بە تایبەت و ڕاستەوخۆ دەربارەی خۆم دەنووسم. هەست دەکەم ئەم کارە لە هەموو جۆرە نووسینێکی دی سەختترە، بەڵام وەک هەمیشە، ئەو هاوەڵەی یەکڕاست دێتە خەیاڵم و بێگومانم دەکات لەوەی کە دەتوانێت قورساییەکانم لەگەڵدا بەش بکات، بووکە پەڕۆیینەکەمە. ئەو بووکەی زیاتر لە بیست و پێنج ساڵە هاوڕێمە و ئاگاداری هەموو ئەو ڕووداوانەیە کە پێویستە هەنووکە هەندێکیان لە یادەوەریمدا خەبەربکەمەوە.\nبە منداڵی زۆر بووکی جۆراوجۆر و قەشەنگم هەبوو، بەڵام ئەوەی کە وایکرد ئەم بووکەشووشەیە تاسەر لەگەڵمدا بمێنێتەوە، نهێنییەکی پەنهانە و دروست پەیم پێی نەبردووە، لێ جیاواز لە هەموو بووکەکانی ترم، ئەم بووکەم کوڕە، کوڕێکی تایبەت. هێشتا نەچووبوومە قوتابخانە، دەبوو نەشتەرگەرییەک بۆ قاچم بکەم و ڕازی نەدەبووم. دایکم و باوکم بە مەبەستی قایلکردنم بەڵێنی زۆر یاری و کاڵای جوانیان پێدام و بێسوود بوو، ئاخر دەیانگووت ئازارت زۆر دەبێت و دەبێت بەرگە بگریت. من وەک شتێک ئازارم بە هیچ نرخێکەوە نەدەکڕی ئەگەر چاکبوونەوەی قاچیشمی لەگەڵ بووایە.\nلە ماڵی باپیرەم بووکەشووشەیەک بۆ جوانی هەڵواسرابوو، بەردەوام سەرنجی من و تامەزرۆیی هەموو منداڵەکانی ماڵەکەی بۆ خۆی ڕادەکێشا. بووکەکە وەک پاڵەوانی سێرک هاتبووە دونیاوە، دەموچاوی وەها نەخشێنرابوو کە وا دیاربێت هەمیشە پێدەکەنێت. کڵاوێکی قوچەکی زەنگۆڵەداری لەسەردا بوو، بەدلەیەکی ڕەنگاوڕەنگی لەبەردا بوو. وەک ئەوەی ئەرکەکەی تەنها ئەوە بێت کە خەندە بخاتە سەر لێوی منداڵ، بەو جلوبەرگ و ماکیاژەوە کۆمیدی دەینواند، بەڵام من لە چاوەکانیدا حوزنێکم دەبینی پڕ بە خەیاڵی ئەو تەمەنەم، ئەمە وایکردبوو هەست بکەم لەگەڵ ئەم بووکەدا جگە لە شادیکردن، دەتوانم تێریش بگریم. لەو ناوەندەدا، نەنکم گووتی ئەگەر نەشتەرگەرییەکە بکەیت، ئەو بووکە دەدەم بە تۆ! من بێ یەک و دوو، یەکسەر ڕازی بووم. نەشتەرگەرییەکەیان بۆ کردم و سەرکەوتوو نەبوو، بەڵام ئەوە بۆ من گرنگ نەبوو، گرنگ ئەوەبوو ئیدی بووکەکە هی من بوو، وە من بۆ بەدەستهێنانی ئەو، تەحەدای ئازارم کردبوو.\nیەکەم کتێب کە لە قۆناغی سەرەتاییدا چەند جارێک خوێندمەوە، ڕۆمانی (ئۆڵدوز و بووکەشووشەی قسەکەر)ی سەمەدی بیهرەنگی بوو. پاش خوێندنەوەی ئەو کتێبە، شەوانە بە زمانی ئۆڵدوزەوە بە بووکه‌کەمم دەگووت “بووکەشووشەکەم، قسان بکە دەنا دیق دەکەم.” دیارە بووکەکەی من هەرگیز وەک بووکەشووشەکەی ئۆڵدوز نەهاتە گۆ، بەڵام ئەو هەمیشە گوێگرێکی زیندوو بووە بۆم و نێوانمان پڕە لە نهێنی و خۆشبەختی و ئاستەنگییەکانی ژیان. پێکەوە چەندان شەو تا بەرەبەیان قسەمان کردووە و چەندان ڕۆژ بەدوای ویست و هیواکانماندا لە ڕاکردندا بووین.\nمن منداڵێکی ناساغ بووم، ڕاستتر بڵێم، جۆرە نەخۆشییەکی دەگمەنی لاوازیی ماسوولکەم هەبوو، كه تا ئێستاش بێ دیاگنۆس ماوەتەوە. ئەوەی زانراوە ئەوەیە کە لەگەڵ تێپەڕینی کاتدا، وردە وردە خانە ماسوولکەییەکانم کەم دەکەن و بەمەش ئەندامەکانی جەستەم بێهێزتر دەبن، بەڵام هۆکاری کەمبوونەوەی ئەو خانانە نەزانراوە، بۆیە دۆزینەوەی چارەسەر یاخود ڕێگرتن لێیان ئاستەمە.\nکاتێک چوومە قوتابخانە، زۆر کەس و ناسیاو لۆمەی دایکمیان دەکرد، پێیانوابوو بە ناردنم بۆ خوێندن ماندووم دەکات و پێیاندەگووت بەنیازیت ئەم کچە ببێتە چی. هەڵبەت ئه‌و بەو شێوەیە منی نەدەبینی و چاوەڕوانی و ئومێدی پێم زۆر بوو. ڕۆژێک گووتم دایکە تۆ حەز دەکەیت من ببم بە چی؟ گووتی “نووسەرێکی گەورە” وەڵامەکەی تووشی سەرسووڕمانی کردم و هیچ پێمخۆش نەبوو، چوونکە لەو کاتەدا هەستمکرد بەدەر لە وشەی “گەورە” کە بۆ گەورەکردنی نووسەرێتی لە لای من و لەبەر من بەکاریدەهێنێت، کارێکی ئاسانی بۆ هەڵبژاردووم، کارێک کە پێویستی بە جوڵەی لەش نییە.\nلە ماڵەوە کتێبخانەیەکی جوانمان هەبوو. دایکم خوێنەرێکی ورد و فەرمانبەری (کتێبخانەی ئه‌وقاف) بوو له شه‌قامی سابونكه‌ران له سلێمانی، خۆشمان له شوقه‌كانی سه‌یدحه‌سه‌ن ده‌ژیاین كه له‌سه‌ر بینای كتێبخانه‌كه بوو. باوکم شیعری دەنووسی و کتێب و ڕۆژنامەی زۆر دەکڕی. ڕۆژێک باوکم بە گۆڤاری پەپوولەی منداڵانەوە هاتەوە و گووتی لەم بڵاوکراوەیەدا بەرهەمی منداڵان بڵاودەبێتەوە. گۆڤارەکەم برد، خوێندمەوە و چەند ڕۆژێک دواتر پەخشانێکم نووسی، دام بە باوکم و گووتم بیبە بۆ گۆڤاری پەپوولە. باوکم دڵخۆش بوو بە کاردانەوەکەم، دەستخۆشی لێکردم و بردی، بەڵام کە هاتەوە، گووتی بەداخەوە، پەخشانەکەیان قبووڵ نەکرد. گووتم بۆچی؟ گووتی دەڵێن لە نووسینی منداڵ ناچێت، یان گەورە بۆی چاککردووە. گووتم بەڵام خۆم نووسیومە، پێتبگووتنایە هەر خۆی نووسیویەتی، گووتی من دەزانم و پێمگووتوون بەڵام ئەوان گووتویانە با شتێکی تر بنووسێت، شتێک لەگەڵ ئاست و چۆنییەتی بابەتەکانی تری گۆڤارەکەدا بگونجێت! لە دوای ئەم ڕووداوەوە وەها دەستبەرداری نووسین بووم کە لەو باوەڕەدا نەبووم قەت بچمەوە سەری.\nلە ڕاستیشدا من زیاتر حەزم بە بواری هونەر دەکرد، خەیاڵم بە زۆر جۆری هونەرەوە کرد و تامەزرۆیی زۆرم بۆیان هەبوو، بۆ وێنە؛ سەمای بالێ، نواندنی شانۆ، ژەنیاری کەمانچە یان پیانۆ … بەڵام نەخۆشییەکەم و کەمهێزی جەستەم بۆ هەموو ئەمانە ڕێگر بوو. دوای ئەم ڕوونبوونەوەیەش ساڵانێکی زۆری برد تا زانیم دروست دەمەوێت خەریکی چی بم.\nلە قۆناغی ناوەندی بووم کاتێک لە کوردستان هاتینە دەرەوە و نیشتەجێی سوید بووین. لەگەڵ ئەوەشدا کە مەیلم زیاتر بە لای وانە زانستییەکاندا دەڕۆیشت و تیایاندا باشتر بووم، لە قۆناغی ئامادەییدا بەشی ئەدەبییم تەواو کرد. پاشان لە زانکۆی لینوس ساڵێک دیزاین و گرافیکم خوێند، بەڵام بەهۆی خراپبوونی باری تەندروستییمەوە بەردەوام نەبووم و لە خوێندن دابڕام.\nچەند ساڵێک بەر لە زانکۆ، وەک ئەندامی گرووپی (زانستپەروەرانی کورد)، لە چەند پڕۆژەیەکی گرووپەکەدا بەشدار بووم، یەک لەو پڕۆژانە چێکردنی (فەرهەنگی زانیاری تەکنەلۆژی) بوو بە سه‌رهێڵ، کە پاشان بە کتێبیش چاپ بوو … لە ٢٠٠٣ دا، یەکەم چیرۆکمم نووسی بەناوی (چاوە گریاوەکان پێکەنین). ئەم دەقە چەند دەقێکی تری بەدوای خۆیدا هێنا و لە ساڵی ٢٠٠٦ دا، لە نامیلکەیەکدا بە ناوی (نامەیەک بۆ بەهەشت)، بە چاپ گەیشتن. ساڵێک بەر لەوەش کتێبێکی بچکۆلەی منداڵانم بە ناوی (ئانیکای ژیر) لە سویدییەوە بۆ کوردی وەرگێڕا. نووسین وردە وردە بۆ لای خۆی ڕایدەکێشام بەڵام وەک هاودەمێکی دڵشکاو، درەنگ درەنگ ڕووم دەدایە و خۆمم لێی نزیک نەدەگرت. لە ساڵی ٢٠١٢ دا دووەم کۆمەڵە چیرۆکم بە ناوی (ڕۆژێکی تۆزاوی) بڵاوبووەوە و ساڵی ٢٠١٣ کتێبێکم لە سویدییەوە کردە کوردی بە ناوی (بۆچی گیا گەشە دەکات؟)، کە بریتی بوو لە کۆمەڵێک سەرگوزشتە و بەسەرهاتی پەندئامێز. ساڵی ٢٠١٤ هەمان کتێبی (بۆچی گیا گەشە دەکات؟) کرایە کتێبی دەنگی بە CD.\nلەم سەروەختانەدا، گەردوون ڕەنگێکی دیکەی خۆی پیشاندام، عەشق بووە وەڵامی پرسیارەکانی دڵی من و لەگەڵ ئەڤینەکەمدا بووینە هاوماڵ و هاوژین. خۆشبەختی لە ژیانی ئێمەدا تەنها پێکەوەبوونمان نییە، بەڵکوو ئەوەشە کە لە وجودی یەکتریدا لە ڕۆحی خۆمان نزیکترین و ویستمان ڕوونتر و توانامان زیاترە … بڕیارمدا بچمەوە زانکۆ. ئەمجار بە یەقینی ئەوەوە کە نووسین ئەو بوارەیە کە دەخوازم لەسەری بەردەوام بم، لە زانکۆی ستۆکهۆڵم دەستم بە خوێندنی ئەدەب و زانستی شانۆ کرد.\nئەو ڕۆژەی کە بۆ یەکەم جار لە هۆڵێکی گەورەی وانە گووتنەوەی زانکۆی ستۆکهۆڵمدا خۆم بینییەوە، هەموو قۆناغەکانی خوێندنم بە سەختی و ساکارییەوە هاتەوەیاد. ئەو دەنگانەم هاتەوە گوێ کە دەیانگووت ناتوانێت بگاتە هیچکوێ و ئەو چاوانەم لە بەرچاودا بوو کە باوەڕدار بوون پێم.. لە لەپی دەستمدا هەستم بە ئارەقی دەستی برا گەورەکەم کرد کە بە درێژایی چوار ساڵی یەکەمی قۆناغی سەرەتاییم، بە جانتاکەی پشتی خۆیەوە، بە دەستێکی جانتاکەی منیشی هەڵدەگرت و بە دەستەکەی تری تووند دەستی دەگرتم و لە ماڵی خۆمانەوە تا پۆلەکەمی دەبردم. خەیاڵ دەیبردمەوە گۆڕەپانی (قوتابخانەی مەحوی) و برا بچکۆلەکەم کێبڕکێی بەرزترین نمرەی لەگەڵدا دەکردم. دەگەڕامەوە ڕۆژانێک کە بۆ (دواناوەندی ژین) دەچووم، بۆ ڕاگرتنی هاوسەنگیم، دەبوو دەستم لەسەر شانی خوشکە شیرینەکەم دابنێم. وەک ئەوەی یاده‌وه‌ری دونیا لە مندا پەنگی خواردبێتەوە، وەک ئەوەی وردترین ڕووداوم لەبیر نەچووبێتەوە، بە خێراییەکی بێوێنە و هەستیار، لە یەکەم ڕۆژی چوونە قوتابخانەمەوە تا ئەو ڕۆژەی کە لەگەڵ هاوژینەکەمدا فۆڕمی وەرگرتنی کۆلێژەکانم پڕکردەوە، تا ئەو ساتەی لەو هۆڵەدا پڕۆفیسۆرێکی نیوە سویدی و نیوە ئەڵمان وانەی پێمان دەگووتەوە، یەک یەک ڕووخساری گشت مامۆستا میهرەبان و دڵڕەقەکانم و هاوڕێ و هاوپۆلە یار و نەیارەکانم و شەوانی تاقیکردنەوە و کاتی ناساغی و خوێندن و خۆشی و هەموو هەموو ساڵانی ڕابردووم وەک میمۆری فیلمێک بیرکەوتەوە …\nبە خوێندنی ئەدەب و زانستی شانۆ دڵخۆش بووم، چوون جگە لە توانا و ئارەزووی خۆم بۆ نووسین و خوێندنەوە، هەڵگرتنی ئەرک و گرنگیی بێدەنگ نەبوونیشم لە بوارەکەدا بینییەوە … ساڵی ٢٠١٥ کۆمەڵێک چیرۆکی نوێم لەگەڵ چەند دەقێکی کۆندا، لە کتێبێکدا بە ناوی (دەبێت شتێک بگێڕمەوە) چاپ کرا. پاشان ساڵی ٢٠١٦ هەستام بە وەرگێڕانی سەرجەم شانۆنامەکانی نووسەری بەریتانی (سارا کەین) و لە ڕۆژی جیهانیی شانۆدا، لە بۆکسێک و پێنج بەرگدا چاپ و بڵاوبووەوە. هەنووکە جگە لە هەبوونی چەند پڕۆژەیەکی تایبه‌ت بۆ داهاتوو، بە لێکۆڵینەوە و بەدواداچوون و وەرگێڕان و گووتارنووسییه‌وه خەریکم … ئەگەر داوای پڕۆژه‌ی كولتور و گۆڤاری (کولتور مەگەزین)ی ئازیز بۆ بەشداریکردنم له پڕۆژه‌ی خودنووسینه‌وه‌دا نەبوایە، سەخت بوو لە ئێستادا بتوانم شتێك دەربارەی ژیانی خۆم بنووسم، لێ سوپاسگوزاری ئه‌و ده‌رفه‌ته‌م، چوون ئەم ڕۆچوونەم بە خۆمدا پێویست بوو.\nوه‌كتر، تەندروستیم باشتر نییە لە جاران، به‌ڵكه خراپتره، کەمهێزی ماسوولکەکانم گەیشتووەتە ئەوەی بە ئاستەم دەنگم ببیسترێت، به درێژایی شەو و چه‌ند سه‌عاتێكیش له ڕۆژدا، ده‌بێت ئامێری هەناسەدانم پێوه بێت. کورسی چه‌رخدار بۆ ڕۆیشتن بەکارده‌هێنم و دەستم قەڵەم ناگرێت … به‌ڵام من باشم و هیوادارم هه‌موولایه‌ك به ڕووناكی هزر و به بێگه‌ردی ده‌روونه‌وه باش بێت.\nئێستا کە خەریکی ئەم نووسینەم، بووکەکەم لە تەنیشتمەوەیە، دەبێت بڵێم ئەو چیتر وەک سێرککارێک نانوێنێت و جلوبەرگەکانی گۆڕیووە، لەجیاتی کڵاوە قوچەکەکەی، کاسکێتێکی لەسەردایە، لەبری بەدلە ڕەنگاوڕەنگە چین چینەکەی، بلووسێکی سوور و سپی و بەدلەیەکی کابۆی شیینی لەبەردایە. بەڵام ڕووخساری بووکەکەم، سەرباری کۆمەڵێک شوخت و ئاسەواری برینداری، سیمای جارانی هەر ماوە، خەندەکەی هەر لەسەر لێوە و چاوەکانی خەمێکی قووڵیان تێزاوە …


ANF | ئه‌مساڵ ھەنگەوانانی كوردستان بێ ھەنگوینن\nچوارشه‌ممه, 26 Sep 2018, 17:55\nھەر لە مێژەوە ھەنگ یەکێک لەو بوونەوەرانه بووە کە لە کوردستان بەخێو کراوە و ھەنگوین وەک بەروبوومێکی خۆماڵی کوردستان، بەرھەمی ھەنگەوانان و جووتیاران بووە. ئەمە سەرەڕای ئەوەی کە ھەنگوین یەکێک لە باشترین و قازانجترین خۆراکەکانە بۆ تەندرووستیی مرۆڤ و لە لایەنی پزیشکییەوە زۆر جێی بایەخە.\nلەم ساڵانەی دواییدا کە په‌یوه‌ندی و ھاتووچۆ لە نێوان وه‌ڵاتان و ناوچەکان ئاسان بووه و زیادی کردوە، ھەناردەکردنی ھەنگوین بۆ ناوچەکانی دەرەوەی کوردستان و ته‌نانه‌ت وه‌ڵاتانی دیکەش پەرەی سەندووە، ھەربۆیەش بەخێوکردنی ھەنگ ڕووی لە زیادبوون کردووە و ساڵ بە ساڵیش ئەم ئیشە پەرە دەستێنێت و زیاتر خەڵکان ڕوو لە بەخێوکردنی ھەنگ دەکەن.\nبەڵام لە ئەمساڵدا و بە گوێرەی وتەی ھەنگەوانان، بەرھەمی ھەنگوین زۆر کەم بووە و تەنانەت ھەندێک ھەنگەوان باس لەوە دەکەن کە ھەندێک لە خەڵەفە ھەنگەکان تەنانەت نەیانتوانیوە بژێوی خۆشیان دابین بکەن. سەرەڕای ئەوەش بەشێکی زۆریان نەخۆش کەوتوون و لەناوچوون و خەڵەفەکەیان بە چۆڵی ھێشتووه‌تەوە. به‌م شێوه‌یه زیانێکی زۆر به ھەنگەوانانی کوردستان کەوتووە و لە لایەکیشەوە بووه‌تە ھۆی ئەوەی کە نرخی ھەنگوین لە ئەمساڵدا به‌رز بێته‌وه.\nبە ڕای زۆریەک لە ھەنگەوانانی كوردستان، ھۆکاری کەمی ھەنگوین دەگەڕێتەوە بۆ بارانی زۆری ئەمساڵ. ئەوان لایان وایە کە بارانە یەک لە دوای یەک و نەبڕاوەکانی بەھاری ئەمساڵ شیلە و گەزۆی ھەرچی گیا و دارە شۆردوویەتیەوە و ھیچ خۆراک یان ھەڵاڵەیەکی بۆ ھەنگەکان نەھێشتووه‌تەوە. ھەر ئەوەش بووه‌تە ھۆی ئەوەی کە ھەنگەکان ھیچیان بۆ ھەڵاڵەگرتن دەست نەکەوێ و لە ئاکامیشدا بەرھەمی ھەنگوین بەشێوەیەکی بەرچاو دابه‌زێت.\nئەمە تەنیا ڕای ھەنگەوانانە کە بەشێکیان ئەزموونێکی زۆر و بەرچاویان لەو بوارەدا ھەیە و چەندین ساڵە خەریکی ئەو كاره‌ن. بەڵام لە ڕاستیدا وێناچێت ھیچ توێژینەوەیەکی مەیدانی یان زانستی لە لایەن پزیشکی ئاژه‌ڵان (ڤێرتێرنه‌ری)یەوە بۆ ئەم کێشەیە کرابێت کە دەرکەوێت چەندە ڕای ھەنگەوانان لە ڕاستییەوە نزیکە. چونکە نە لە فەزای مەجازیدا شتێکی ئەوا نووسراوە سەبارەت بەم کێشەیە و نە لە خودی ناوچەکەش کەسی پسپۆڕ لەو بواردە بەرچاو دەکەوێت کە ھەوڵێکی توێژینەوەی دابێت.\nلەھەر حاڵدا بارودۆخی ھەنگەوانانی کوردستان لە ئەمساڵدا باش نییە و زۆربەیان بۆ دەرمانیش ھەنگوین لە ماڵیاندا دەست ناکەوێت!


ANF | بەڕێوەبەری گشتی ئاژانسی وزەی ئەتۆمی: دانوستانەكان لەگەڵ ئێران گەیشتووەتە بن بەست\nبەڕێوەبەری گشتی ئاژانسی وزەی ئەتۆمی: دانوستانەكان لەگەڵ ئێران گەیشتووەتە بن بەست\nرافائل گەڕوسی رایگەیاند؛ ئێران وەڵامی پرسیارەكانی ئاژانسی لەمەڕ دۆزینەوەی سەرچاوەی ئۆرانیۆم كە لەسێ بنكەی ئەتۆمیی ئێراندا نەداوەتەوە.\nچوارشه‌ممه, 15 Jun 2022, 09:10\nدوابەدوای بێ چارەمانەوە لەنەبوونی رێگە چارەیەك بۆ بابەتە هەڵواسراوەكان لەدۆسیەی ئەتۆمی ئێراندا، رافائل گەڕوسی، بەرێوەبەری گشتی ئاژانسی وزەی ئەتۆمی رایگەیاندوە؛ دانوستانەكان لەگەڵ ئێران بۆ زیندووكردنەوەی رێككەوتنی ئەتۆمی گەیشتووتە بن بەست.\nگەڕوسی رۆژی سێ شەممە، 14ی حۆزەیران رایگەیاندوە؛ ئاژانس لەهەوڵدایە تا وەڵامێك لەسەر هەندێ لەراستیەكان لەئێراندا بداتەوە و لەم رووەوە رایگەیاندوە؛ ئاژانس وەڵامێكی بۆ پرسیار تەكنیكیەكانی پەیوەست بەچالاكیە ناوەكیەكانی ئێران وەرنەگرتووەتەوە.\nرافائل راشیگەیاندوە؛ تا ئێستاكە ئێران وەڵامی سەرچاوەی ئەو ئۆرانیۆمەی لەسێ بنكەی ئەتۆمیی ئەو وڵاتەدا نەداوەتەوە و جەختی كردۆتەوە دەبێت ئێران لەم بابەتەدا وردەكاری روون و ئاشكرا بدا بەدەستەوە.\nبەرپرسی گشتی ئاژانسی وزەی ئەتۆمی ئەوەشی راگەیاندوە؛ ئێران لەم بابەتەدا هاوكاریمان ناكات، بەتایبەتی سەرچاوە بوونی ئەو ئۆرانیۆم، کە لەبنكە ئەتۆمییەکاندا دۆزراونەتەوە و هاوكاتیش ئەو كامێرایانەی لەبنكەكانی ئەتۆمیدا دانرابوون و بەشێكی گرنگ لەكاری چاودێری ئاژانس بوو، لەلایەن ئێرانەوە لابراون، و ئەمەش كاری چاودێری لەسەر چالاكیە ئەتۆمیەكانی ئێران لاواز دەكات و سنورێك بۆ ئاشكراكردنی راستیەكان دادەنێت.\nوزارەتی دەرەوەی ئەمریكاش داوا دەكات؛ چاوەڕوانی وەڵامێكین لەمەڕ بەرجام\nوزارەتی دەرەوەی ئەمریكا رۆژی سێ شەممە رایگەیاندوە؛ ئەمریكا چاوەڕوانی ولامێكی راستە لەلایەن ئێرانەوە لەسەر زیندووكردنەوەی رێككەوتنی ئەتۆمی كە لەساڵی 2015دا پێكهاتووە و دەست لە پرسەكانی تر كە پەیوەست بە بەرجامەوە نین، بەردات.\nنێد پرایس وتەبێژی وزارەتی دەرەوەی ئەمریكا رایگەیاندوە؛ ئێمە لە رێگەی پەیوەندی بەردەوام و ناڕاستەوخۆ لەگەڵ ئێران لەسەر بەرجام لەرێگەی یەكێتی ئەوروپاوەوە بەردەوامین.\nنێد پرایس راشیگەیاندوە؛ هەر كات ئێران بڕیاری سیاسی دا و داواكاری لەدەرەوەی بەرجامەوە نەكاتە رۆژەڤ، ئەوا ئێمە بەپەلە بەرەو رێككەوتن دەچین.\nپرایس هاوكات راشیگەیاندوە؛ كاتی هەڵهاتنی ئێران بەرەو دروستكردنی چەكی ئەتۆمی" بەشێوەیەكی مەترسیدار زۆر كەمە".


دەربارەی ئەم گرووپە | kurditgroup\nدەربارەی ئەم گرووپە\nبیرۆکەی دروستبوونی کوردئایتیگرووپ دەگەرێتەوە بۆ زیاتر سەرەتاکانی ساڵی 2001. دیارە لەو کاتانەدا خوێندنەوە و نووسینی کوردی سەرئێشەیەکی زۆری بۆ بەکارهێنەری کورد دروستکردبوو.\nلە ڕێگای چەند کەناڵێکی ئنتەرنێتەوە، ژمارەیەک لە خەمخۆران، هەڵسان بە داڕشتنی پیلان بۆ چارەسەرکردنی کێشەکان و یارمەتیدانی بەکارهێنەران و بیرکردنەوە لە داهاتووی ئنتەرنێتی کوردی.\nئەندامانی گرووپ، گرنگییان نەداوە بە خۆناساندن و بەرژەوەندی تاکەکەس، بۆیە تا ئێستاش زۆربەیان بە ناوی خۆیان نەناسراون.\nیەکەم کێشە کە پێویستی بە بەرەنگاری بوونەوە بوو، نووسینی کوردی بوو، ئەمەش دەکرێت لەم ڕستەیەدا کورت بکرێتەوە: "ئەگەرهاتوو هەموومان بەیەک شێوە بنووسین، کێشەی خوێندنەوەمان نابێت". ئەمەش واتا بەستانداردکردن.\nپیلانی چارەسەرکردن لەچەند هەنگاوێک پێکهاتبوو:\n- داهێنانی ستانداردێکی نووسینی کوردی، پێکهاتوو لەو پیتانەی کە لە خشتەکانی یونیکۆوددا دەسنیشانکراون.\n- داهێنانی تەختەکلیلێک کە پشتیوانی ئەم ستانداردە بکات و فێربوونی ئاسان بێت.\n- دروستکردنی چەند فۆنتێکی کوردی لەسەر بناغەی یونیکۆود.\n- دروستکردنی پرۆگرام بۆ وەرگێڕانی دەقە کۆنەکان بۆ سەر ئەم ستانداردە؛ وەرگێڕی فۆنتە کۆنەکان.\n- وشیارکردنەوە و یارمەتیدانی بەکارهێنەران و کەمکردنەوەی چالاکی فۆنتەکۆنەکان، وەک پشتیوانی "بۆچوون" بۆ بڵاگنووسی کورد.\n- یارمەتیدانی بەڕێوەبەرانی ماڵپەره کوردییەکان.\nهەر لەسەرەتاوە دڵنیابووین کە ئەم هانگاوانە درێژخایەنن و پێویستییان بە بەردەوامی هەیە. یەک لەو کێشانەش بریتی بوو لە خودی بەکارهێنەری کورد:\n- بۆ ئەم ستانداردانەی کوردئایتیگرووپ بەکاربهێنم؟\n- ئەم چارەیەش وەک چارەسەرییەکانی تر پێویستی بە داگرتنی فۆنت هەیە\n- سەختە پەنجەم لەسەر تەختەکلیلێکی نوێ ڕابێت.\nئەم پرسیار و تێبینییانە لەوانەیە پەسندبن و وەڵامدانەوەیان پێویستی بە شارەزایی پرسیارکەر هەیە.کوردیاتیگرووپ هەر لەسەرتاوە ئەم دروشمەی هەڵگرتووە: "هەر دەقێک لەسەر ئەم بناغەیە بنووسرێت، دڵنیاین ئێستا و لە داهاتووش لەسەر هەموو سیستمە جیاکاندا، بێ-جیاوازی دەخوێنرێتەوە". سەبارەت بە داگرتنی فۆنتیش کێشەیەکی کاتی بوو، چونکە هەر فۆنتێک هەموو پیتەکانی خشتەی یونیکۆودی تێدابێت، ئەوا پشتیوانی زمانی کوردیش دەکات".\nلە هەمان کاتدا ئەم هەنگاوانەی سەرەوە چەند کێشەیەکییان لە ئاستی سیستمەوە هاتبووە پێش، بەتایبەتی بۆ بەکارهێنەرانی ویندۆزەکەی مایکرۆسۆفت:\n- بوونی هەڵە لە سیستمی بەیەکەوەلکاندنی پیتەکان.\n- نەبوونی فۆنتی گونجاو بۆ نووسینی کوردی.\nبۆیە پەیوەندیکردن بە لایەنە پەیوەندیدارەکان بەشێکی گەورەی کاتی ئەندامانی گرووپی گرتبوو و لە ئەنجامدا زۆربەی کێشە سەرەکییەکان چارەکران.\nسەرکەوتن، پێویستی بە کاری بەردەوام هەیە. ماڵپەڕی کوردئایتیگرووپیش کاردانەوەیەکی سروشتی بوو. لەگەڵ زیادبوونی بەکارهێنەری کورد، پێویستی بە یارمەتیش زیادبوو.\nجێگای شانازی بوو کە ماڵپەڕی دەنگی ئەمریک و ماڵپەڕی حکومەتی هەرێمی کوردستان هەر لەسەرەتاکانیدا ئەم ستانداردە، ئەو کات، نوێیەیان بەکارهێنا و لەگەڵ بەردەوامی کات ژمارەی ماڵپەڕەکانیش زیادیکرد.\nئێمەی گرووپ، هەردەم خۆمان بە خاوەن کێشە زانیوە، نەک تەنها لە بواری نووسین و خوێندنەوە بەڵکو لە هەموو بوارەکانی تری تەکنەلۆجیای زانیاری و هەوڵمانداوە تا ڕادەیەک نموونەیەکی بەرەوپێشوەچوونی ئای.تی. بین. بۆیەش، هەردەم ئامادەبووین بۆ بەشداریکردن لە پڕۆژە جیاکاندا کە نموونەیان زۆرن، وەک: دابینکردنی گووگڵ بە کوردی، پشتیوانیکردنی سیسمەکانی مۆبایل، ئەندرۆید و ئایفۆن، فەرهەنگی کراوە، وەرگێڕان و پشتیوانیکردنی چەند سیستم و پرۆگرامی جیاواز.


لە روانگە بدوێ سەکۆیەکی سەرهێلە (ئۆنڵاین) بۆ نیشاندانی چیرۆکە سەرکەوتووەکان بە شێوازی ڤیدیۆی کورت و بەهێز. چیرۆکە سەرکەوتووەکانی پڕۆژەی لە روانگە بدوێ بواری جۆراوجۆر لە خۆدەگرن لە ناویاندا پەروەردە، لاوان، خۆبەخشی، ژینگە، کار، زانست، تەکنەلۆژیا، داهێنان و چەندین بواری دیکە.\nچیرۆکی کۆڵنەدانی کچێکی ئاوارە\nبە کچەکورتەباڵاکە بانگیان دەکرد\nبۆچی دەستمان پێکرد؟\nگەنجان هه‌رده‌م چينى چالاک و پەرۆشى كۆمه‌ڵگه‌ن ، زۆرترين ئاوات و بیرۆکەی داهێنەرانه زاده‌ى بيرى ئه‌وانه ، بەڵام زۆربەی کات نازانن لە کوێ دەست پێبکەن! ، لەبەر ئەم هۆکارە پێویستیان بە پاڵپشتی و پێدانی هێز هەیە بۆ ئەوەی بگەن بە بەهرە شاراوەکانیان ،\nلە رۆژگاری ئێستاماندا هەمووان بارێكى زۆرى زانیارییان پێیە بەڵام کاتێکی کەم ، یاخود چانسێکی کەمیان لەبەردەستە بۆ دروستکردنی پردێكى پەیوەندی لەبار بۆ ئەوەی بیرۆکەکانیان گەشەپێبدەن و هاوبه‌شی پێبکەن له‌گه‌ڵ ده‌وروبه‌ريان\nبۆ ئەم هۆکارە دەزگای روانگە سه‌كۆيه‌كى دامه‌زراند به‌ناوى''لە روانگە بدوێ'' تا ببێته پردێك و سەكۆیەک بۆ گەنجان و ئه‌و كه‌سه بەتوانا و بەهرەدار و سەرکەوتوو و کاریگەرانه، بۆ ئەوەی باس لە سەرکەوتنەکانی خۆیان بکەن و ببنە مایەی هاندانی گەنجانی تر.\nباوەڕ و بڕیار


دەرچوون 19 – Kurdi Sorani Standard (KSS) | Biblica\nدەرچوون 19 – Kurdi Sorani Standard (KSS)\nSelect chapter 19\nلە شاخی سینا\n1دوای ئەوەی نەوەی ئیسرائیل میسریان بەجێهێشت، ڕێک لە سەرەتای مانگی سێیەمدا گەیشتنە چۆڵەوانی سینا. 2لە ڕەفیدیمەوە کۆچیان کرد و هاتنە چۆڵەوانی سینا و لەوێ لەبەردەم کێوەکە لایاندا.\n3موساش سەرکەوت بۆ لای خودا، یەزدان لە کێوەکەوە بانگی کرد و فەرمووی: «ئاوا بە بنەماڵەی یاقوب دەڵێیت و ئاوا بە نەوەی ئیسرائیل ڕادەگەیەنیت: 4”خۆتان ئەوەتان بینی کە بە میسرییەکانم کرد، ئێوەشم لەسەر باڵی هەڵۆکان هەڵگرت و ئێوەم بۆ لای خۆم هێنا. 5ئێستاش ئەگەر ئێوە بە تەواوی گوێم لێ بگرن و پەیمانەکەم بپارێزن، ئەوا گەنجینەیەکی تایبەت دەبن بۆ من لەنێو هەموو گەلان. هەرچەندە هەموو زەوی هی منە، 6بەڵام ئێوە بۆم دەبنە پاشایەتی کاهینان و نەتەوەیەکی پیرۆز.“ ئەمانە ئەو وشانەن کە بە نەوەی ئیسرائیلی دەڵێیت.»\n7موساش هات و هەموو پیرانی گەلی بانگکرد و هەموو ئەو وشانەی لەبەردەمیان دانا کە یەزدان فەرمانی پێ کردبوو. 8هەموو گەلیش پێکەوە وەڵامیان دایەوە و گوتیان: «هەموو ئەوەی یەزدان فەرموویەتی دەیکەین.» موساش قسەکانی گەلی بۆ یەزدان گێڕایەوە.\n9یەزدانیش بە موسای فەرموو: «من لە چڕی هەوردا دێمە لات، بۆ ئەوەی گەل گوێی لێبێت کاتێک لەگەڵت دەدوێم و هەتاهەتایە باوەڕت پێ بکەن.» موساش وتەکانی گەلی بە یەزدان ڕاگەیاند.\n10هەروەها یەزدان بە موسای فەرمووی: «بڕۆ لای گەل و ئەمڕۆ و بەیانی تەرخانیان بکە. با جلەکانیان بشۆن و 11ئامادە بن بۆ ڕۆژی سێیەم، چونکە لە ڕۆژی سێیەم یەزدان لەبەرچاوی هەموو گەل دێتە خوارەوە بۆ سەر شاخی سینا. 12بە چواردەوری کێوەکەدا سنوور بۆ گەل دادەنێیت و دەڵێیت: ”ئاگاداری خۆتان بن، نە نزیک کێوەکە بکەونەوە، نە دەست لە بنارەکەی بدەن، چونکە هەرکەسێک دەست لە کێوەکە بدات دەبێت بکوژرێت. 13ئاژەڵ بێت یان مرۆڤ، نابێت بژیێت، دەبێت بەردباران یان تیرباران بکرێت، بەبێ ئەوەی کەس دەستی پێی بکەوێت.“ بەڵام لە کاتی فووکردنێکی بەهێز بە کەڕەنادا19:13 کەڕەنا لە شاخی بەران دروستکراوە، شێوازی لێدانی بە دەنگێکی بەهێز و بەردەوامە بە واتای نیشانەی نزیکبوونەوەیە لە کێوەکە.، ئەوان لە کێوەکە نزیک دەبنەوە.»\n14موساش لە کێوەکە هاتە خوارەوە بۆ لای گەل و تەرخانی کردن، ئەوانیش جلەکانیان شوشت. 15بە گەلی گوت: «ئامادە بن بۆ ڕۆژی سێیەم، لە ئافرەت نزیک مەکەونەوە.»\n16ئەوە بوو سەر لە بەیانی ڕۆژی سێیەم، بووە هەورەتریشقە و بروسک و تەمێکی چڕ لەسەر کێوەکە، دەنگی کەڕەنا زۆر بەرزبووەوە، هەموو گەل ئەوانەی لە ئۆردوگاکە بوون کەوتنە لەرزین. 17ئینجا موسا گەلی لە ئۆردوگاکەوە دەرهێنا بۆ دیداری خودا، جا لە بناری کێوەکە ڕاوەستان. 18هەموو شاخی سیناش دووکەڵی دەکرد لەبەر ئەوەی یەزدان بە ئاگرەوە هاتە خوارەوە بۆ سەری و دووکەڵیش وەک دووکەڵی کوورە بەرزبووەوە و هەموو کێوەکەش بە توندی لەرزی. 19دەنگی کەڕەناش جار لەدوای جار بەرزتر دەبوو. موسا دەدوا و خوداش بە دەنگ وەڵامی دەدایەوە.\n20یەزدان هاتە خوارەوە بۆ سەر شاخی سینا و موسای بۆ سەر کێوەکە بانگکرد. موساش سەرکەوت. 21یەزدان بە موسای فەرموو: «بڕۆ خوارەوە و گەل ئاگادار بکەرەوە، نەوەک پێشێلی بکەن بۆ بینینی یەزدان و زۆریان لەناوبچن. 22هەروەها ئەو کاهینانەش کە لە یەزدان نزیک دەبنەوە، با خۆیان تەرخان بکەن، نەوەک یەزدان بە ڕوویاندا هەڵبشاخێت.»\n23موساش بە یەزدانی گوت: «گەل ناتوانێت بۆ شاخی سینا سەربکەوێت، چونکە تۆ ئاگادارت کردینەوە و فەرمووت: ”سنوور بۆ کێو دابنێ و تەرخانی بکە.“»\n24یەزدانیش پێی فەرموو: «بڕۆ خوارەوە، پاشان لەگەڵ هارون سەربکەوە، بەڵام با کاهینەکان و گەل هەوڵی سەرکەوتن نەدەن بۆ لای یەزدان، نەوەک بە ڕوویاندا هەڵبشاخێت.»\n25ئیتر موسا بۆ لای گەل چووە خوارەوە و پێی گوتن.\nKSS : دەرچوون 19\nWhen Prisoners Find Themselves in Desperate Need\n7 Observations About Moses That Raise More Questions Than They Answer\nYoung People Today Are Not Worthless, Despite What Their Peers Say


کاردانەوەکان لە ساڵڕۆژی کوشتنی قاسم سولەیمانیدا\n04:07 - 03/01/2021\nکاردانەوەکان لە ساڵڕۆژی کوشتنی قاسم سولەیمانیدا\nئەمڕۆ ساڵێک تێدەپەرێت بەسەر کوشتنی قاسم سولەیمانی، فەرماندەی پێشووی سوپای قودس. سولەیمانی لە روداوێکی چاوەڕواننەکراودا و بە فەرمانی راستەوخۆی دۆناڵد ترەمپی سەرۆکی ئەمریکا لە نزیک فرۆکەخانەی بەغداد لەگەڵ ئەبومەهدی موهەندیس سەرۆکی دەستەی حەشدی شەعیبی کرانە ئامانج و کوژران.\nئەمڕۆ لە یەکەمین ساڵیادی کوشتنەکەید چەندین خۆپیشاندان کران و زۆر لایەن و کەسایەتیش لێدوان، هەڕەشە و داواکاریان هەبوو بەم بۆنەیەوە.\nله بەغداد خۆپیشاندان کرا\nدەیان هەزار چەکدار و لایەنگری حەشدی شەعبی له گۆڕه‌پانى ته‌حریر و دەوروبەری فڕۆکەخانەی بەغداد خۆپیشاندانیان ده‌ستپێكرد، کە تێیدا سەرکۆنەی کوژرانی قاسم سولەیمانی، فەرماندەی سوپای قودسی ئێرانی و ئەبومەهدی موهەندیس، جێگری سەرۆکی دەستەی حەشدی شەعبی دەکەن.\nخۆپیشانده‌ران داواى تۆڵه‌سه‌ندنه‌وه و ده‌ركردنى هێزه‌كانى ئه‌مریكا یان له عێراق کرد.\nوێنەی سولەیمانی و موهەندیس لە سنوری لوبنان و ئیسرائیل دانرا\nلە شارۆچکەی متۆلای باکوری ئیسرائیل لە سنوری نێوان لوبنان و ئیسرائیل، وێنەیەکی گەورەی قاسم سولەیمانی و ئەبومەهدی موهەندیس بە ئاڵای حزبوڵای لوبنانەوە دانرا.\nلە بەعلەبەکی لوبنانیش. ئەندامانی حزبوڵا لە ساڵیادی کوشتنەکەیاندا ڕێزیان لە سولەیمانی و موهەندیس ناو و بەجلی سەربازییەوە ڕێپێوانێکیان ئەنجامدا. شەقاـەکانی بەیرووتی پایتەختیش بە وێنەکانی ئەو دوو سەرکردەیە داپۆشران.\nهادی عامری داوای چوونەدەرەوەی هێزە بیانییەکان دەکات\nهادی عامری، سەرۆكی هاوپەیمانێتی فەتح و ئەمینداری گشتی ڕێكخراوی بەدر لە گۆڕەپانی تەحریری بەغدا ڕایگەیاند، "دەبێت سەرجەم هێزە بیانییەكان لەعێراق بچنە دەرەوە لەپێش هەموویانەوە ئەمەریكییەكان".\nهادی عامری ڕەخنەی لە حكومەتی مستەفا كازمی گرت "وەك پێویست هەنگاو نانێت بۆ دەركردنی سوپای ئەمەریكا و سوپا بیانییەكان لەعێراق بەپێی بڕیاری پەرلەمان لەسەرەتای ساڵی 2020"\nدوو پەرلەمانتاری عێراق: ترەمپ تیرۆریستە\nهەردوو پەرلەمانتار یوسف کیلابی و حەسەن فەدعەم، لەبەردەم باڵوێزخانەی ئەمریکا بەهۆی کوشتنی قاسم سولەیمانی، فەرماندەی سوپای قودسی ئێرانی و ئەبومەهدی موهەندیس، جێگری سەرۆکی دەستەی حەشدی شەعبی، ناڕەزایی خۆیان نیشان دا.\nحەسەن فەدعەم و یوسف کیلابی هەڕەشەی تۆڵەکردنەوەی خوێنی قاسم سولەیمانی و ئەبو مەهدی موهەندیسیان کرد.\nئەو دوو پەرلەمانتارە دۆناڵد ترەمپی سەرۆکی ئێستای ئەمریکایان بە تیرۆریست ناوبرد و باڵوێزخانەی ئەمریکاشیان بە ”باڵوێزخانەی شەڕ“ ناوبرد.\nفەتلاوی: لە مەیداندا غیرەتی رووبەڕووبوونەوەی ئێوەیان نەبوو\nحەنان فەتلاوی سەرۆكی بزوتنەوەی ئیرادە لە تویتێکیدا لە ساڵیادی کوشتنی سولەیمانی و موهەندیسدا رایگەیاند، ئەوانەی سولەیمانی و موهەندیسیان کوشت غیرەتی رووبەرووبوونەوەی ئەوانیان لە مەیداندا نەبوو، بۆیە ئەم خیانەتەیان وەک هۆکارێک هەڵبژارد.\nحزبوڵای عێراق داوای تۆڵەی خوێنی سولەیمانی و موهەندیس دەکات\nئەمینداری گشتی کەتیبەکانی حزبوڵای عێراق لە وتارێکیدا داوای هەرچی زودتر تۆڵەی خۆێنی سولەیمانی و مەهەندیس لە ئەمریکا دەکات.\nئەبولحسەین حەمیداوی، لە ساڵڕۆژی کوشتنی قاسم سولەیمانیدا، لە وتارێکیدا داوای هەرچی زودتر توڵەی خوێنی سولەیمانی و ئەبومەهدی موهەندیسی کرد و گوتی "پەیامی ئێمە لە ڕێگای ئامادەبوون لە مەیدان، ئەوەیە کە ئەبێ خوێنی شەهیدان خێرا تۆڵەیان بکرێتەوە."\nحەشدی شەعبی: دەبێت یاسای دەرکردنی سەربازانی ئەمریکا بخرێتە بواری جێبەجێکردنەوە\nفالح فەیازی سەرۆکی دەستەی حەشدی شەعبی، ئەمڕۆ یەکشەممە لە مەیدانی تەحریری بەغداد داوایکرد یاسای پەرلەمان بۆ دەرکردنی سەربازانی ئەمریکا لە عێراق جێبەجێ بکرێت.\nوتارەکەی فالح فەیاز چەندین جار بە دروشمی "نا نا بۆ ئەمریکا" لەلایەن خۆپیشاندەرانەوە پچڕێنرا، داوای لە خۆپیشاندەرا کرد بەردەوامبن لەسەر پشتگیری حەشدی شەعبی و مەرجعی باڵای ئاینیی و بەرگری لە یەکڕیزی نیشتیمانی وڵات.\nسەرۆکی دەستەی حەشدی شەعبی ئاماژەی بەوشدا، کوشتنی ئەو فەرماندانە پشتگوێخستنی سەروەری و شکۆی خەڵكی عێراقە و تەواوی لایەنکانی ئەم تاوانە وەک ڕۆژی ڕۆشنە.\nبزوتنەوەی نوجەبا داوای تۆڵە دەکات\nبزوتنەوەی نوجەبا لە عێراق لە کۆنفرانسکیدا بەبۆنەی یەکەمین ساڵرۆژی کوشتنی قاسم سولەیمانی و ڕێکیخستبوو جەختیانکردەوە لە تۆڵەی رشتنی خوێنی قاسم سولەیمانی و هاوڕێکانی.


بەدواداچوون: زمانی کوردی لە وەشانی بێتای تەختەکلیلی Gboard گەڕاوەتەوە. – کەی ئای تی ئێن\nئەپ و نەرمەکاڵا 8, ئایار 2017\nبەدواداچوون: زمانی کوردی لە وەشانی بێتای تەختەکلیلی Gboard گەڕاوەتەوە.\nلەماوەی ڕابردوودا و لەکاتی ڕاگەیاندنی تەختەکلیلی Gboard ئێمە هەواڵمان بڵاوکردەوە و لەکاتی زیادکردنی زمانی کوردیش هەروەها هەواڵی تایبەتمان هەبوو و لەم لینکەوە دەتوانن خوێنەربن!\nبێگومان لەسەرەتای زیادکردنی زمانی کوردی ئێمە وەکو کەی ئای تی ئێن ڕەخنەمان لە شێوەی دانانی پیتەکان و هەبوونی پیتی زیادە لەسەر تەختەکلیلەکە هەبوو و فیدباک و ئاگاداریمان ناردووە بۆ گووگڵ و هەندێکی چاککرا و هەندێکی وەکو خۆی ماوەتەوە.\nئەوەی جێگای نیگەرانییە لە وەشانەکانی ئەم دواییە زمانی کوردی کە لە وێنەکە دیارە واتە Kurdish Iraq نەماوە و لەجێگای Kurdish Iran دانراوە کە کێشەیەکی زۆری بۆ بەکارهێنەرانی کورد و نیگەرانی زۆری لێ کەوتۆتەوە. ئێمە لە بەدواداچوونێکماندا و لەدوای ناردنی چەند فیدباکێک وا دیارە پێش ئێمە بە فیدباکی بەکارهێنەران، لەوەشانی بێتای Gboard 6.2.37.154908781 زمانی کوردی ناسراو بە Kurdish Iraq گەڕێندراوەتەوە.\nشایەنی باسە، ئێمەش هەمان وەشانمان لە گووگڵ پلەی وەکو تاقیکەرەوەی بێتا داگرت و تاقیمانکردەوە، بەڵێ بێگومان گەڕاوەتەوە بەڵام هێشتاش گرفتەکانی پێش ونبوونی هەر ماون و ژمارەی فارسی و چەند پیتێکی زیادەی تێدایە. ئێمە وەکو کەی ئای تی ئێن لە هەوڵەکان بەردەوام دەبین تا وا بکەین بە پێشنیارەکانمان بۆ گووگڵ تەختەکلیلی ناوبراو باشتر و باشتر بکەین و بەهۆیەوە خەڵکی زیاتر و زیاتر ڕوو لە بەکارهێنانی تەختەکلیلە بەناوبانگەکان بکەن و چیژ وەربگرن.\nبەهیوای ئەوەی لەوەشانی فەرمی داهاتووی Gboard دا زمانی Kurdish Iraq گەرابێتەوە و هەندێکیش لە کێشەکانی چارەسەرکرابن!\nسوپاس بۆ بەڕێز زریان شەریف لە هەمبەر هاوکاری کەی ئای تی ئێن لە جەخت کردنەوە و پێدانی زانیاری لەسەر گەڕانەوەی زمانی کوردی بۆ Gboard.\nتاگەکان ئەندرۆید تەختەکلیل کوردی


بانکی ناوەندی دۆلاری زیاتری خستەبازاڕەوە\n2021.06.13 - 15:06\nفرۆشی دۆلار لە بانکی ناوەندیی عێراق بەروارد بە هەفتەی ڕابردوو بە ڕێژەی لە 3.81% زیادی کردووە، بە جۆرێک ئەمڕۆ زیاتر لە 218 ملیۆن دۆلار خراوەتە بازاڕ.\nبانکی ناوەندیی عێراق (13ی حوزەیرانی 2021) بڵاویکردەوە، "بانکی ناوەندی 218 مليۆن و 422 هەزار و 159 دولاری فرۆشتووە بەنرخی هەزار و 460 دینار بۆهەر دۆلارێک، ئەوە لەکاتێکدایە کە ڕۆژی پێنجشەممەی ڕابردوو 210 ملیۆن و688 هەزارو224 دولاری فرۆشتووە بەهەمان نرخ" .\nبەپێی سیاسەتی نەختینەیی و ئابوری عێراق، بانکی ناوەندی نرخی دۆلار ئاڕستە دەکات، بۆیە بە زیاتر فرۆشتنی دۆلار لە هەر ڕۆژێکدا، نرخەکەى لە بازاڕی ئاسایی دادەبەزێت یاخو بە هاوسەنگی دەیهێڵێتەوە. لەئێستادا نرخی 100 دۆلاری ئەمریکی یەکسانە بە 150 هەزار و 200 دینار.\nلەو گوژمەیە 192 مليۆن و 92 هەزار و 159 دولار وەک حەوالە و قەواڵەی دارایی بووە و 26 مليۆن و350 هەزار دۆلاریش بەشێوەیەکی نەختینەی فرۆشراوە.\nئاماژە بەوەشکراوە، "34 بانک کاری قەواڵە داراییەکانیان کردووە و ئەو دۆلاری کە کڕیویانە بۆ پڕکردنەوەی ئەو هەژمارانە بەکارهاتەوە کە لەدەرەوەی وڵاتە بەمەبەستی بازرگانی و 18 بانکی دیکەش ئەو دۆلارەیان بۆ مامەڵەی نەختینەی بازاڕ و ناخۆیی بەکارهێناوە".\nهەنگاوێکی تری بانکی ناوەندی بۆ دابەزاندنی نرخی دۆلار\n2021.06.20 - 12:23\nناوەڕۆکی کۆبوونەوەى مەسرور بارزانی و پارێزگاری بانکی ناوەندیی عێراق\n2021.06.19 - 14:15\nبانکی ناوەندی لەبارەى بەرزکردنەوەى نرخی دۆلار ڕوونکردنەوە دەدات\n2021.06.11 - 14:30\nناوەندی گەردونناسی نێودەوڵەتی وادەى جەژنی قوربانی ئاشکرا کرد\n2021.06.21 - 21:21\n’’یەکێکیان کوردە’’.. سێ کەس فرۆشى دۆلاریان لە بانکى ناوەندى ’’قۆرخکردووە’’\n2021.06.07 - 22:17\n’’سێ هۆکار’’ دۆلاریان گەیاندە 150 هەزار دینار\n2021.06.06 - 19:39\nسەرۆکى لیژنەی دارایی پەرلەمان: نەوت بگاتە 100 دۆلاریش موچە هەر بە لێبڕینەوە دەدرێت\n2021.06.05 - 12:04


ڕۆحانی دەڵێت بڕیارەکەی ئەمەریکا سەبارەت بە ناساندنی سوپای پاسداران وەکو ڕێکخراوێکی تیرۆریستی "هەڵەیە"\nسەرۆکی ئێران حەسەن ڕۆحانی بەرگری لە سوپای پاسدارانی ئێران کرد و وتی پارێزگاری کۆماری ئیسلامی ئێرانە، ئەمەش ڕۆژێک دوای ئەوەی ئەمەریکا سوپای پاسدارانی ئێرانی کردە لیستی ڕێکخراوە بیانیە تیرۆریستیەکانەوە.\nڕۆحانی لە وتارێکیدا وتی " سوپای پاسداران قوربانیان داوە بۆ گەل و شۆڕشەکەمان لە ساڵی 1979 دا، ئەمڕۆ ئەمەریکا کە ڕق و کینەی هەیە بەرامبەر پاسداران خستوویەتییە لیستی ڕەشی گروپە تیرۆریستیەکانەوە."\nڕۆژی دووشەممە سەرۆکی ئەمەریکا دانۆڵد ترامپ سوپای پاسدارانی ئێرانی وەکو ڕێکخراوێکی تیرۆریستی ناساند، ئەمەش لە هەنگاوێکدا کە لەوانەیە ببێتە هۆی زیادبونی گرژییەکان لە ڕۆژهەڵاتی ناوەڕاستدا.\nلەلای خۆشیەوە تاران سەرکردایەتی ناوەندی ئەمەریکای وەکو ڕێکخراوێکی تیرۆریستی ناساند و حکومەتی ئەمەریکای بە پشتیوانیکەر لە تیرۆر ناودێرکرد.\nڕۆحانی وتی بڕیارەکەی ئەمەریکا هەڵەیە و بەرپرسانی ئێرانی دەڵێن ئەو بڕیارە بەرژەوەندییەکانی ئەمەریکا لە ناوچەکەدا دەخاتە مەترسییەوە.\nوتیشی " ئەم هەڵەیە ئێرانییەکان یەکدەخات و هەوادارانی سوپای پاسداران لە ئێران زیاتر دەکات. ئەمەریکا تیرۆریستەکان لە ناوچەکەدا وەکو هۆکارێک بەکاردەهێنێت لەکاتێکدا سوپای پاسداران لە عێراقەوە بۆ سوریا لەدژیان دەجەنگن."\nلەلای خۆشییەوە ئێران هەڕەشەی ئەوەی کرد لە ڕێکەوتنەکە دەکشێتەوە و دەست دەکاتەوە بە چالاکییە ناوەکییەکانی ئەگەر وڵاتانی دیکەی بەشدار لە ڕێکەوتنەکەدا کارێک نەکەن بۆ پاراستنی بەرژەوەندییەکانی ئێران.


كه‌ركوك، 19ی شوباتی 2021، سه‌پاندنی قه‌ده‌غه‌ی هاتوچۆ له‌قه‌زای داقوق فۆتۆ: محه‌مه‌د ئه‌ڵماس\nبەڕێوەبەری گشتی تەندروستی کەرکوک، تۆماركردنی 15 حاڵەتی كۆرۆنای گۆڕاوی لە پارێزگاكە راگەیاند. هەر 15 حاڵەتەكە منداڵ و هەرزەكارن.\nنەبیل حەمدی، ئەمڕۆ چوارشەممە 24ی شوبات، لە لێدوانێكیدا بۆ (كەركوك ناو)، وتی "ژمارەیەک حاڵەتی كۆرۆنای گۆڕاو لە کەرکوک تۆمارکراون... توشبووەكان منداڵ و هەزرەكارن و دۆخی تەندروستییان جێگیرە".\nتۆماركردنی ئەو حاڵەتانە دوای ئەوە هات كە لەچەند رۆژی رابردودا، فەرمانگەی تەندروستی كەركوك ژمارەیەک پشکنینی خوێنی منداڵ و هەزەكاری رەوانەی بەغدا كرد كە گومانی ئەوەیان لێدەكرا هەڵگری ڤایرۆسی كۆرۆنای گۆڕاوبن.\nنەبیل حەمدی، وتی "پشكنینەكان گەڕاونەتەوە و دەركەوتووە 15 كەسیان هەڵگری ڤایرۆسی كۆرۆنای گۆڕاون".\nفەرمانگەی تەندروستی کەرکوک ئامێری تاقیگەی لەبەردەستدا نییە بۆ پشکنینی ڤایرۆسی كۆرۆنای گۆڕاو، بەوهۆیەوە ناچارە پشكنینەكان رەوانەی بەغدا بكات، ئەوەش هەر بەپێی وتەی نەبیل حەمدی.\nلە 15ی شوبات یه‌كه‌م حاڵه‌تی توشبون به ڤایرۆسی كۆرۆنا نوێ له عیراق تۆماركرا و بەهۆیەوە رێكارەكانی خۆپارێزی توندتر كران، لەنێویاندا داخستنی خوێندنگە و زانكۆ و پەیمانگەكان، هەروەها مزگەوت و شوێنە ئاینییەكان.\nهەروەها لە شەوی پێنجشەممەی رابردوو 18ی شوبات تا دووشەممە 22ی هەمان مانگ قەدەغەی هاتوچۆ لە تەواوی پارێزگاكانی عیراق جگە لە هەرێمی كوردستان راگەیەنرا، لەئێستاشدا شەوانە لە كاتژمێر 8ی شەو تا 5ی بەیانی قەدەغەی هاتوچۆیە.\nوه‌زاره‌تی ته‌ندروستی عیراق له به‌یاننامه‌یه‌كدا كۆتایی هەفتەی رابردوو جەختیكردەوە كە لە سه‌دا 50ی توشبوانی كۆرۆنا له عیراق له نه‌وه‌ی نوێی ڤایرۆسه‌كه‌ن كە بە كۆرۆنای گۆڕاو ناودەبرێت.\nبه‌پێی لێكۆڵینه‌وه پزیشكییه‌كان كۆرۆنای گۆڕاو، كه چه‌ند مانگێك له‌مه‌وبه‌ر له به‌ریتانیا و ئه‌وروپا به‌چڕی سه‌ریهه‌ڵدا، له نه‌وه‌كانی پێشتری هه‌مان ڤایرۆسن و خێراتر بڵاوده‌بێته‌وه.\nبەپێی ئامارەكانی تەندروستی عیراق، ئەمڕۆ چوارشەممە 24ی شوبات 55 حاڵەتی توشبون بە ڤایرۆسی كۆرۆنا بەهەردوو جۆرەكەیەوە تۆماركراون و 42 حاڵەتی چاكبونەوەش هەبووە.


دکتۆر محەمەد ره‌فعه‌ت : هەرێمی کوردستان لە خاوەنەوە بۆ شەریک . – WTARIKURD\nبە گوێرەی سایتی فەرمی حکومەتی هەرێم نزیک بە سێ دەرزەن کۆمپانییای نەوتی بیانی، کە سەر بە ١٧ وڵاتن ، زیاتر لە ٥٠ گرێبەستییان لەگەڵ هەرێمدا واژۆکردووە . لەناو ئەو کۆمپانیایانەدا پێنج لە گەورەترین کۆمپانیای ناحکومی لەسەر ئاستی جیهاندا هەن ، ئەوانیش : ئێکسۆن – مۆبیل ، چێڤرۆن ، تۆتەڵ ، کاسپروم نەفت ، بی پی ( لە رێگەی بەرێوەبەری پێشووی ) . لەوەش گرنگتر، ئێکسۆن – مۆبیل ، چێڤرۆن و بی پی میراتگری ئەو حەوت کۆمپانیایەن کە بە حەوت خوشکەکە ناسراون و بۆ نیو سەدە کۆنترۆڵی زۆربەی نەوتی جیهانیان کردبوو .\nهاتنی کۆمپانیاکان وەرچەرخانێکی مێژووییە ، لەلایەکەوە ، یەکەم جارە هەرێمی کوردستان مامەڵە بە نەوتەکەیەوە دەکات و راستەوخۆ کۆنتراکت لەگەڵ کۆمپانیا جیهانیەکاندا واژۆ دەکات و دەکەوێتە سەرنەخشەی جیهانی وزە وە هەنگاو بەرەوسەربەخۆیی ئابووری هەڵدێنێت . لەلایەکی ترەوە، هاتنی کۆمپانیاکان هەرێمی کوردستان دەخاتە بەردەم کۆمەڵێک گرفتی درێژخایەن کە رەنگە هاوشێوەی ئەزموونی وڵاتانی ناوچەکە لەگەڵ حەوت خوشکەکەدا ، پێویستیمان بەدەیان ساڵ ململانێ لەگەڵ ئەو کۆمپانییایانە و وڵاتەکانییاندا هەبێت بۆ ئەوەی لە هەژموونییان رزگارمانببێت .\nبەگوێرەی مارین کاتەسا ، گەورە راوێژکار و توێژەرەوە لە ” دامەزراوەی توێژینەوەی کێسی ” تایبەت بە وزە ، کۆمپانیا نەوتییەکان زیاتر لە٢٠٪ی پشکی نەوتی هەرێمییان بەردەکەوێت . لەراستیدا پشکی کۆمپانیاکان لەوە زیاترە و هەرێم نابێتە خاوەنی ٨٠٪ی یەدەگی نەوتەکەی. بەپێی بەندی ٣٧ی یاسای نەوت و غازی هەرێم کۆمپانیا نەوتییەکان ئەو مەسرەفە وەردەگرنەوە کە لە گەران و دەرهێنانی نەوتدا خەرجیانکردووە هەر لە کرێی کرێکارەکانییانەوە تا دەگاتە نرخی ئەو تەکنەلۆژیایەی بەکاری دەهێنن . بەمجۆرە ، هەردوو مادەی ٢٤ و ٣٧ هاوکێشەیەکی ناهاوسەنگی لێ بەرهەمدێت . لەلایەکەوە کۆمپانیاکان لە قازانجی نەوتدا شەریکن بەڵام لەخەرجییەکاندا نا ، بە پێچەوانەوە ئەوان هەموو کرێ و خەرجییەکیان بۆ دەگەرێتەوە . لەبەرامبەردا حکومەتی هەرێم دەبێت بەتەنیا جگە لە کرێی کۆمپانیاکان هەموو خەرجییەکانیش لەئەستۆ بگرێ . هەروەک لە ستونەکانی داهاتوودا تیشکی زیاتری دەخەمە سەر ، ئەو خەرجی و کرێیەی کۆمپانییا نەوتییەکان وەری دەگرن خەرجییەکی خەیاڵییە و نزیک دەبێتەوە لە ٥٪ی کۆی نەوتی دەرهێنراو . بەواتایەکی تر ، کۆمپانیاکان دەبنە خاوەنی نزیک بە ٢٥٪ی نەوتی هەرێم ، بەڵام پشکی هەرێم لە ٧٥٪ کەمتر دەبێت ، چونکە حکومەتی هەرێم جگە لەخەرجی کۆمپانیاکان دەبێت کۆمەڵێک خەرجی تریش بدات . واتە ، لەهەر چوار بەرمیل نەوتی یەدەگی هەرێم ، بەرمیلێک بۆ کۆمپانیاکان و کەمتر لە سێ بەرمیلیش بۆ هەرێم دەبێت . دامەزراوەی وزەی ئەمریکی یەدەگی نەوتی دۆزراوە (سەلمێنراو) ی هەرێم بە ٥٠ ملیار بەرمیل دەخەمڵێنێت . بەمجۆرە، کۆمپانیایە نەوتییەکان بەتەنیا خاوەنی زیاتر لە ١٢ ملیار بەرمیل نەوتی هەرێمن و خاوەنی بڕیاریشن لە چارەنووسی ئەو ٣٨ ملیار بەرمیلەکەی تریش، هەر لە چٶنییەتی و بڕی دەرهێنانی، تا فرۆشتن و نرخ و گواستنەوەی .\nبەکورتی، گەلی کوردستان چیتر بەتەنیا خاوەنی سامانی سروشتییەکەی نییە، بەڵکو تەنها شەریکێکن و حکومەت و خەڵکی کوردستان لەمەودوا ناتوانن سەربەخۆ بڕیار لەسەر چارەنووسی سامانە سروشتییەکانی هەرێم بدەن . بەمجۆرە ، حکومەتی هەرێم رێک پێچەوانەی رەوتی مێژوو هەنگاودەنێت و سیاسەتی نەوتی لەسەر بنەمای پشکداری و هاوبەشی داڕشتووە، سیستەمێک کە بۆ نیو سەدە حەوت خوشکەکەی کردبووە مۆتەکەی گەلانی ناوچەکە .


مێسی.. "خەزێنەی زێڕ بۆ پاریس سانجێرمان"\n2021-09-18 2521 جار\nلیۆنێل مێسی، ئەستێرەی ئەرجەنتینی و یانەی پاریس سانجێرمان، دوای پەیوەندیکردنی بە یانە فەرەنسییەکەوە بووەتە هۆکاری گەشانەوەیەکی زۆر و بەرەوپێشبردنی ئابووریی یانەکە لە هەموو لایەکەوە.\nرۆژنامەی لیکیپی فەرەنسی دەڵێت " مێسی لە ئەگەری مانەوەی لە پاریس سانجێرمان لە ماوەی سێ ساڵی گرێبەستەکەیدا بۆ هەر ساڵێک 30 ملیۆن یۆرۆ وەردەگرێت، یەک ملیۆن یۆرۆ بەهۆی ئەو کارانەی یانەکە وەردەگرێت کە بەشێوەیەکی داخراو دەکرێن، جگە لەوەش لە وەرزی دووەم و سێیەمی گرێبەستەکەی بۆ هەر ساڵێک 10 ملیۆن یۆرۆ وەک پاداشت دەدرێتە یاریزانەکە، ئەمەش وەک پاداشتێک بۆ پابەندبوون بە گرێبەستی یانەکە."\nبەپێی هەواڵی میدیای فەرەنسا، پاریس سانجێرمان لەگەڵ گواستنەوەی مێسی چەند سپۆنسەرێکی نوێی بۆ پەیدابووە کە پێشتر گرێبەستیان لەگەڵ یانەکە بوو، ئەوانیش کۆمپانیای دیۆری تایبەت بە جلوبەرگ و کۆمپانیای سریپتۆی تایبەت بە پارەی دیجیتاڵین.\nمێسی هەر تەنیا خێری بۆ یانەی پاریس سانجێرمان و خولی فەرەنسا نەبووە، بەڵکو کاریگەریی لەسەر قەتەریش هەبووە.\nبەهۆی مێسییەوە یانەی پاریس سانجێرمان گەشەسەندنێکی خێرای لە تۆڕە کۆمەڵایەتییەکاندا بەخۆیەوە بینی و 20٪ لە تویتەر، ئینستاگرام، یوتیوب، فەیسبووک و تیکتۆک زیادیکرد، بەمەش پێش یانەی یوڤێنتوس کەوت و بووە رکابەری بارسێلۆنا و ریال مەدرید.\nمێسی بەهۆی ئەو کاریگەرییە زۆرەی لەسەر یانە فەرەنسییەکە دروستیکردووە لە میدیای فەرەنسادا وەک خەزێنەی زێڕ ناودەبرێت، بەتایبەت کە لەگەڵ گەیشتنی بۆ پاریس پشکەکانی ئەو یانەیە لە هەموو لایەکەوە بەشێوەیەکی نا ئاسایی بەرزبوونەوە و گەشەکردنێکی خێرای بەخۆیانەوە بینی.\nرۆژی یەکشەممە مێسی یەکەم یاریی خۆی لە پارک دی پرێنس ئەنجامدەدات، کاتێک بەرامبەر یانەی لیۆن یارییدەکەن، چاوەڕواندەکرێت بەهۆی ئەستێرە ئەرجەنتینییەکەوە پشکەکانی پاریس زیاتر بەرەوپێشوەبچن و ئابووریی یانەکە بەهێزتربێت.\nپێشتر لەکاتی ناساندنی مێسیدا وەک یاریزانی پاریس سانجێرمان، ناسر خلێفی، سەرۆکی ئەو یانەیە بە رۆژنامەڤانانی گوت "دوای گواستنەوەی مێسی گرێبەستی زۆر لەرووی ئابوورییەوە پێشکێشکراون، کە ئەگەر باسیان بکەم بڕوای پێناکەن."


مالئاواییەکەى سام ئاغا، شەش واتا و یەک ئەنجام.\nبەدواى نامەى ماڵئاواییەکەى بەریز جەلالی سام ئاغادا . ژمارەیەک وتارو نامەو ئیمیلم بەرچاو کەوت کە تیکرا گەشبین و یەکرابوون لەسەرئەوەى هیشتا لە هەریمەکەماندا کەسیکى پاک ماوە ! ئاى کە سەیرە ! هێشتا کەسیکى پاک ماوە ! تۆبڵێی راستبێ !؟\nلە رۆژگارو رۆژگارستانیکدا سەیر ئەوەبوو کەسێکى ناپاک هەڵکەوێ ! ناپلیون چەند ساڵێک ئابڵووقەى ولاتێکیدا ، دوایی پاشەکشەىکرد . پرسییان بۆ؟ وتى چونکە زۆر هەوڵمدا ناپاکیکیان لەناودا بدۆزمەوە ، دەستمنەکەوت . ئیستا لاى ئێمە جیگەى سەرسوڕمان ئەوەیە پاکێک هەلکەوێ ! ئەوە واتاى یەکەم.\nواتاى دوەم: کاتێ بەرپرسێکى گەندەل دەزگاکەى بەجیدیلیت ، کارمەندەکانى حەوت بەرد بەدوویدا هەڵئەدەن یا هیچ نەبىت لەژیر چاکەتەکانیانەوە چەمۆلەیەکى لێئەنین . کەچى نەک هەر کارمەندەکانى دیوان ، بەلکو پینووسە ئازادەکانیش یەکی جامیک ئاویان بەدووى سەروکە پاکەکەدا هەلدا بە هیواى ئەوەى هەر ئەو یا سوارچاکیکى وەک ئەو بگەریتەوە و ئیستا چاوەروانن بزانن ئەم نەریتى ئاوهەلدانە وەک جاران ئەنجامدارئەبێ. یا ئەو تروسکەیەش نامینێ ؟\nواتاى سێیەم: بەرپرسە رووتاریکەکان هەولى بێهوودە ئەدەن بە چراخانى کوشک و تەلارو پروژە گەورەگەورەکانیان رووى تاریکى خویان رووناکبکەنەوە . بەلام بەرپرس و کارمەندەکانى دیوان بە بنە مۆمیک قاسە دزراوو نارەواکانى ئەوان لە تاریکیدا ئەهیننە دەرىً .\nواتاى چوارەم: سام بەکردەوە سەلماندى ئاغایەتییەکەى بریتییە لەوەى بەرامبەر مەترسییەکان ریزى پێشەوە بگرێ و بۆ خیرو بەرەکەتەکانیش لەدواوە بوەستێ .\nواتاى پینجەم: لە نامەى مالئاواییەکەىدا ئەلێ : ئەگەر کار بە راپورتەکانى چاودیرى بکرایە ئەوا دنیا بۆ گەندەلکاران بەمجورەى ئیستا تەخت نەئەبوو ، ئەوکاتە دەمانتوانى کومەلگایەکى مەدەنى بخولقینین کە یاساو لیپرسینەوە بالادەسبێ تییدا ..\nئەم وتە ترسناکانە لە سەروکى دزگایەکى وەک چاودیرییەوە جیاوازە لە قسەى گشتیی نارەسمیی خەلکى . وتەکانی ئەم نامەیە گومان لەوەدا ناهیلێ کە :\nا - کار بە راپورتەکانى دیوان نەکراوە .\nب - ئەشێ هەر لەسەرەتاوە دیوان بۆ خولکردنە چاو بووبێ .\nت - زەوى بۆ گەندەلکاران تەختە .\nپ - کومەلگەى شارستانى ناوى بێناوەروکە .\nج - یاسا بالادەسنیە .\nح - دەستى لیپرسینەوە کورتە .\nواتاى شەشەم: لەگەڵ هەموو ئەوانەشدا ، هیشتا ورە بەرزەو هیوا بەهیزە بۆ دەستى جەماوەرو چنگى میژوو .\nکە ئاو لە سەرچاوەوە لیڵبوو ، بە چاودیریی بێدەسەلات و نەزاهەى رووکەش و دادوەریی بێپشت ، روونناکریتەوە .


بۆچی حەقدەستەکان لەخوارەوە رادەگیرێن؟ – رادیو ده‌نگی ئازادی و یه‌كسانی\nبۆچی حەقدەستەکان لەخوارەوە رادەگیرێن؟\nمەعمولەن هەرجار ناجارێك ئامار و ئەرقامێک سەبارەت بە موسیبەت و موشکلاتی خەڵک لەلایەن بەرپرسان و ئۆرگانە دەوڵەتیەکانەوە ئیرایە ئەدرێت، کە لەگەڵ ئەوەدا کە نا واقعین، ئامانجی فریوکارانەشیان لە پشتەوەیە. ئەوان هیوادارن کە یەکەم، خەڵک لەم ڕێگایەوە لەگەڵ نۆڕمەکانی ئەمرۆی ژیان ڕابێن و دووهەم، ئەگەر لە هێندێک حاڵەتدا ئەم ئەرقامە دەست کردانەیان کەمێک بوژانەوەیان نیشاندا، خەڵک هیوادار بن و چاوەڕێی کەم بوونەوەی باری قورسی موشکلاتی ژیان بن. لەم مانگانەی دواییدا دەوڵەتی رۆحانی نمونەیەکی لەم جۆرە فریوکاریەی سەبارەت بە دابەزینی نرخی تەوەڕوم بەکارهێنا. لە ڕاستیدا دەوڵەتی رۆحانی ژیانی خەڵکی باشتر نەکرد، بەڵکو باشتر بوونێکی لە ئامارە ڕەسمیەکاندا ئیرائه‌دا!بە پێی ڕاپۆرتی هەواڵنێریە حکومەتیەکان، رۆژی دووشەممە ٢٧ ی مانگی ڕێبەندانی ١٣٩٣ ” ڕەحمەت اللە پور موسەوی” دەبیری گشتی کانونی باڵای شوڕای کاری ئیسلامی، لە ئاكامی وتووێژێکدا ڕایگەیاند:” ٧٠ لەسەدی کرێکارانی ئێران لەژێر هێڵی هەژاریدا دە\nژین و ٥٠ لەسەدی حەقدەستیان بۆ ماڵ و بێهداشت سەرف دەکرێت.” ئەمە لەو شگردانەیە کە مەعمولەن و بەتایبەت لە وەرزی دیاریکردنی ڕێژەی لانیکەمی حەقدەستەکان لێرەو لەوێ لە لایەن ناوەند و ئۆرگانەکانی پێوەندیدارەوە تێکرار دەبێتەوە، تا وای نیشان بدەن کە بەرپرسانیش دەزانن چ گیروگرفتێک بوونی هەیە و گۆیا لەبیری چارەسەر کردنیدان. زۆری پێناچێت کە هێندێک زیاد بوونی حەقدەستەکان وەک ئاکامی هەوڵەکانی خۆیان پێشکەش بە کرێکاران دەکەن. ئاکامیشی ئەوەیه کە کاتێک کرێکاران تەماشای سفرەی خۆیان دەکەن، دەبینن ئاش هەمان ئاش و کاسەش هەمان کاسەیە.\nبە پێی مادەی ٤١ ی یاسای کار، شوڕای باڵای کار مەرجەعی ڕەسمی دیاریکردنی حەقدەستی پایەیە. ئەم ناوەندە گۆیا حەقدەستی پایەی بەپێی دوو پیوانە: نرخی تەوەڕوم و سەبەدی هەزینەی ژیانی بنەماڵەیەکی مامناوەندی ٤ کەسی دیاری دەکات. بەڵام ئەم ڕێژەیە بەپێی وتەی کاربەدەستان و ناوەندە ڕەسمیەکان، بۆ لانیکەمی هەزینەی بەڕێچونی بنەماڵەیەکی کرێکاری لە ساڵی پێشودا زیاتر لە ملیۆنێک و ٧٠٠ هەزار تمەن بەراورد کرابوو. لەگەڵ ئەمەدا، چ هۆکارێک هەیە کە حەقدەستەکان هەروا لەخوارەوە ڕادەگیرێن، بە تایبەت کاتێک کاربەدەستان، خۆشیان ئاستی کارەساتباری ژیانی کرێکاران ڕەت ناکەنەوە؟ بەپێی یاساكان، پەسند کراوەکانی شورای باڵای کار سەبارەت بە زیاد کرانی حەقدەستەکان لایەنی ئیلزامی و یاسایی هەیە، پرسیار لێرەدایە کەوایە و لە حاڵێکدا ئەندامێکی شورای باڵای کار بەم شێوەیە ئەرزیابی لە بارودۆخی دژواری ژیانی ٧٠ لەسەدی بنەماڵە کرێکاریەکان هەیە، بۆچی حەقدەستی کرێکاران بە ڕێژەیەک کە بتوانێ وڵام دەرەوەی نیاز و پێداویستیەکانی ژیان بێت زیاد ناکەن؟ بۆچی بەرپرسان و کاربەدەستانی حکومەتی ئیسلامی بێشەرمانە لە کاردانەوەی ئەو بارودۆخە فەلاکەتبار و ئەو هەموو ئازار و موسیبەتەی کە لە ئاکامی درێژەی حاکمیەتیاندا بەسەر زۆربەی ئەم خەڵکەیاندا سەپاندوە، مێشیان لێ میوان نییە و هه‌ندێك جار تەنانەت ئیجازە بەخۆیان ئەدەن باسیشی بکەن؟ بۆچی ٣٦ ساڵە بەسەر وڵاتێکدا حکومەت دەکەن کە زۆربەی خەڵکەکەی لەژێر هێڵی هەژاریدا دەژین؟ تەنیا بوونی ئەم رێأەیە لە هەژاری و ته‌وه‌ڕۆم و بێکاری، تەنیا بوونی ئەم ڕێژەیە لە خەفەقان و سەرکوت کردنی سەرەتایی ترین مافە ئینسانیەکان، لە وڵاتێکدا کە لە ماوەی سەد ساڵی ڕابردودا سێ جار پێی ناوەتە دەورەی شۆڕشەوە و هەلێک سونەتی بەهێزی خەباتی رادیکاڵ و ئازادی خوازانەی تێدایە، کافی دەبوو تا تۆماری هەر حکومەتێکی تێدا تێکەوە پێچرێ. وڵامی هەموو ئەم پرسیارانە ئەوەی کە حکومەتی ئیسلامی لەمرۆدا نانی لە ئارادا نەبوونی هێزێکی ڕێکخراو و وشیار بە قازانجی خۆی دەخوات، هێزی کرێکاران کە دەتوانێ ئاوا ڕیسالەتێکی هەبێت. بێ هۆ نییە کە ڕژیمی ئیسلامی هەموو توانایی خۆی بەکار هێناوە تا بەر بە شکڵ گرتنی ئەم هێزە و وشیار بوونەوەی بە قازانج و بەرژەوەندیە چینایەتیەکانی بگرێت، سیاسەت و کرداری ڕژیم، بە دەستەوە گرتنی ئامرازی فریو و سەرکوت، بەگشتی باس لەم ڕاستیە دەکات.\nئەمرۆ کرێکارانی ئێران بوونەتە هەرزانترین هۆکاری بەرهەمهێنان. کاری هەرزان هەڵبەت نیازی ڕاستەقینەی کەڵەکە کردنی سەرمایە لە ئێران ولام ئەداتەوە. لەگەڵ ئەوە کاتێک نرخی نەوت لە بازاڕە جیهانیەکاندا دەگاتە ئاستی کەمتر لە نێوەی ساڵی ڕابردوو، یەکێک لە ڕێگاکانی دابینکردنی کەسری بودجەی سەرچاوە گرتوو لێیەوە، هەرزان کردنی هێزی کار و کەم کردنەوەی بودجەی خزمەتگوزاری گشتیە. ئەم ڕژیمە ناتوانێ لە بوجەی ناوەندەکانی سەرکوت و دەمودەزگای بەرینی تەبلیغاتی خۆی کەم بکاتەوە. لەبەر ئەوەی دەزانێ کە ئەساسی حاکمیەتەکەی لەسەر بەهێزی ئەم ناوەندانە راوەستاوە. کۆی بەرهەمی ئەم بارودۆخه و بە بارمتە گرتنی هێزی کاری هەرزانی دەیان ملیۆن کرێکار و بنەماڵەی کرێکاری، زیاد بوونی هەژاری بەرین و بێ وینە، بێکاری بەرین، لێک هەڵوەشانی ژیانی دەیان هەزار بنەماڵەی کرێکاری، داسەپاندنی ئیعتیاد، لەشفرۆشی، پەرەسەندنی منداڵانی کار و خیابانی و گەلێک خەساری کۆماڵایەتی تر دەبێت. لە حاکمیەتی سەرمایەداری کۆماری ئیسلامیدا، شەڕی وەحشیانە و بەردەوام، بەڵام ” قانونی” و ” شاراوە”، کە بەڕاستی هەر ساڵەو چەند بەرابەر شەڕی گەرم لە مەیدانەکانی شەڕدا قوربانی دەستینێ لەدژی چینی کرێکار لە ئارادایە. لە ساڵی ٩٣ دا نە تەنیا بە بەشێکی بەرین لە کرێکاران تەنانەت لانیکەمی حەقدەستی تەحمیلی و بەردەگی پەسند کراوی ” شوڕای بالای کار” یش پەرداخت نەکرا، بەڵکو لە چەندین ناوەند دا حەقدەستەکانی کرێکاران هێشتا نەدراون و خەبات بۆ وەرگرتنی حەقدەستە وەدوا خراوەکان بە ناچاری بووە بەشێکی گرنگ لە تێکۆشانی کرێکاران لەم ساڵدا. هەوڵ ئەدەن لە ساڵی داهاتوشدا ئەم نۆڕمە بکەنە بابەتێکی ” ئاسایی”.\nلە زەمینەی میزانی حەقدست بۆ ساڵی ٩٤ دەوڵەت و خاوەنکاران بڕیاری خۆیان داوە. ئەوان لە جەلەساتی سەرەتاییدا زیاد کرانی ١٨ تا ٢٠ لەسەدیان بۆ حەقدەستەکانی ساڵی داهاتوو لە نەزەر دایە. بەڵام ئەگەر ڕژیمی ئیسلامی کەسری بوجەی خۆی لە سفرەی خەڵکی کرێکار و زەحمەتکێش و هەژار دابین دەکات، قوربانیانی حاکمیەتی ئیسلامی، کرێکاران و خەڵکی زەحمەتکێش و دەستکورت چیدەکەن؟ ڕاستیەکەی ئەوەیە کە لە خەبات بۆ دابینکردنی ژیانێکی ئینسانی و لە هەوڵدان بۆ دیفاع لە مافە ئینسانیەکان، هێزی سازماندراو و وشیار یەکلا کەرەوەیە. هێزێکی کە دەتوانێ بەربە ئەم جۆرە دەست درێژیە بێ باکانەیە بۆسەر ژیان و داسەپاندنی ئەم کۆیلەتیە بۆسەر ئەکسەریەتی خەڵکی ئەم وڵاتە بگرێت. ناڕەزایەتی و خەباتی ئەمرۆ بەهەر ڕادیەک بەرین و بەربڵاوتر بێتەوە زەمینەی شکڵ گرتنی ئەم هێزە زیاتر خۆش دەکات.\nPrevious Article به‌ره‌وڕوو بوونه‌وه‌ی ده‌وڵه‌تانی ئێران و عه‌ره‌بستان له قه‌یرانی یه‌مه‌ن\nNext Article به رنامه كاني پیش نیوه رؤی ئه مرؤ 2015/02/19


’’نرخی دۆلار دابەزێنن’’\nپەرلەمانتارێکی شیعە لەناو هۆڵی پەرلەمانی عێراقدا ڕایگەیاند، 40 ڕيخنەیان لە پڕۆژەیاسای بودجە هەیە و ئەگەر بەشێکی زۆریان جێبەجێنەکرێن ئەوا دەنگ بە پڕۆژەکە نادەن، کە گرنگترینیان گێڕانەوەی نرخی دۆلارە بەرامبەر دینار بۆ نرخی پێشووتری.\nحسێن العقابی، ئەندامی لیژنەی یاسایی لە لیستی نەهجی نیشتیمانیی حزبی فەزیڵە (هەشت پەرلەمانتارن) لە میانەی دانیشتنی پەرلەمانی عێراقدا (پێنجشەممە 11ی ئازاری 2021) ڕایگەیاند، "ئێمە و ژمارەیەک لە پەرلەمانتارانی دیکەی هاوڕێمان 40 ڕەخنەمان دیاریکردووە لە پڕۆژەیاسای بودجەی 2021 و داوادەکەین پێداچوونەوەی پێدابکرێت."\nبەوتەی ئەو پەرلەمانتارە، گرنگترین ڕەخنە و داواکارییەکانیان لە پڕۆژەیاسای بودجە ئەمانەن:\n- گێڕانەوەی نرخی دۆلار بۆ نرخی پێشتر کە لە ٪30\n- هەڵوەشاندنەوەی ئەو بڕگەیەی بودجە کە ڕێگە بە کەرتی تایبەتکردنی هەندێک دامەزراوە دەدات بەتایبەت کارەبا و نەوت و گاز.\n- هەڵوەشاندنەوەی تاپۆکردنی زەوی کشتوکاڵی.\n- پێداچوونەوەی سەرجەم گرێبەستە نەوتییەکان.\n- دانانی سنور بۆ قەرزکردن.\nلە قسەکانیدا لەناو هۆڵی پەرلەماندا ئەو پەرلەمانتارە جەختیکردەوە، " ئەگەر بەشێکی زۆری ئەو ڕەخنە و داواکارییانەمان جێبەجێنەکرێن ئەوا دەنگ بە پڕۆژەیاسای بودجە نادەین."\nهەشتى ئەم مانگە محەمەد حەلبوسی، سەرۆکی پەرلەمانی عێراق فەرمانی کرد بە دانانی پڕۆژەیاسای بودجەی ساڵی 2021 لە کارنامەی دانیشتنی ڕۆژی دووشەممەى داهاتوو بۆ دەنگدان لەسەری، بەڵام دیارنییە ڕۆژی دووشەممە پڕۆژەیاساکە پەسەند دەکرێت یاخود نا.\nراگەیەندراوێک لە یەکێتیی زانایانەوە\n2021.03.23 - 10:55


10 هەڵەی كوڕان لە یەكەم بینیندا خانمان بێزار دەكات\n10 هەڵەی كوڕان لە یەكەم بینیندا خانمان بێزار دەكات\nكاتێك مرۆڤ كەسێكی خۆش دەوێت تەواوی هەوڵی خۆی دەخاتە كار بۆ ئەوەی سەرنجی ئەو كەسە بەلای خۆیدا ڕابكێشێت ، بەڵام پێویستە كوڕان لە ئەنجامدانی ئەم هەڵانە دوور بكەونەوە ئەوكاتەی لەیەكەم ژواندا ئەو كەسە دەبینن كە خۆشیان دەوێت .\nپێگەی " Reddit " لەڕێی بابەتێكەوە چەند هەڵەیەكی كوڕانی ڕونكردۆتەوە كە ڕەنگە پێیان وابێت دەبنە جێگەی سەرنجی ڕەگەزی بەرامبەر بەڵام لە ڕاستیدا هەڵەن وەك" باسكردنی موچە هەتا دەگاتە باسكردنی جێڵی قژیان "\n1-هەندێك لە پیاوان ڕەنگە پێیان وابێت ئەگەر باسی سێكس بكەن لەگەڵ ئەو كەسەی خۆشیان دەوێت ئەوە دەبنە جێگەی سەرنج بەڵام لە ڕاستیدا خانمان بەم ڕەفتارە نەشیاوە دەحەپەسێن و سەیر دەبێت بەلایانەوە لە یەكەم بینیندا ئەم بابەتە بكرێتەوە .\n2-ئەوكاتەی باس لەوە دەكەیت كە بەتەنها دەتوانیت ڕوبەڕووی چەند كەس ببیتەوە ، ئەگەر پێت وایە بەم ڕەفتارە دەبیتە پاڵەوانی خەونەكانی ئەو ئافرەتە ئەوە زۆر هەڵەیت .\n3- پۆشینی جۆرێك قەمیس كە ماسولكەكانی سك و سنگت دەربخات كارێكی شیاو نیە و دوور بكەوەرەوە لێی .\n4- ئەو كوڕانەی لە یەكەم ژوانەوە باسی ئەوە دەكەن كە ناتوانن هیچ خواردنێك ئامادە بكەن یان ماڵ بكەنەوە ئەوە بێگومان نابنە جێگەی سەرنجی هیچ ئافرەتێك ، ئەوەت بیر بێت ئەوەی بەرامبەرت دانیشتوە دایكت نیە و بڕیارە ببێتە هاوبەشی ژیانت .\n5- ئەگەر كارەكەشت زۆر خۆش دەوێت ئەوە پێویست ناكات باسی موچەی خۆت بكەیت خۆتۆ بڕیار نیە ئەو كچە بكڕیت .\n6- ئەوكاتەی زیاد لە ڕاددەی ئاسایی گاڵتە دەكەیت و دانیشتنەكە دەكەیتە پێكەنین ئەوە نابیتە جێگەی سەرنج .\n7- باسكردنی هاوڕی كچەكانی پێشتر ناتكاتە پاڵەوانی هیچ چیرۆكێك .\n8- گاڵتە پێكردن بە ئافرەتەكانی دیكە تەنها بۆ ئەوەی دەری بخەیت كە تۆ بەو سەرسامیت ڕەفتارێكی بێزاركەرە و لێی دوور بكەوەرەوە .\n9- هەرگیز باسی خۆت مەكە كە زۆر باشیت ، چونكە ئەگەر پەیوەندیەكەتان بەردەوتم بێت ئەوە ئەو خۆی ڕاستی ئەم بابەتە ئاشكرا دەكات.\n10- یەكێك لە بێزاركەرترین ڕەفتارەكانی پیاو ئەوەیە لەیەكەم بینینەوە دەست بخاتە سەر كەمەری ئەو ئافرەتەی خۆشی دەوێت یان دەست لە جەستەی بدات ، ئەگەر ئەو بڕیاری ئەوەی دابێت لەگەڵت بێتە دەرەوە ئەوە تۆ هیچ مافێكت نیە دەستت بەر جەستەی ئەو بكەوێت.\nئه‌م بابه‌ته 109010 جار خوێنراوه‌ته‌وه


تەرمی 173 پەنابەر نەدۆزراوەتەوە\nسەرۆکی دەزگای لوتکە بۆ کاروباری پەنابەران رایگەیاند، لە ماوەى ساڵێکدا، زیاتر لە ٣٤ هەزار کەس لە عێراق و هەرێمی کوردستانەوە کۆچیان بۆ ئەوروپا کردووە و زیاتر لە ٣٥ کەسیش بوونەتە قوربانی.\nئاری جەلال سەرۆکی دەزگای لوتکە بۆ کاروباری پەنابەران بە ئێن ئاڕ تى راگەیاند، حکومەتی هەرێم هیچ هاندانێکی بۆ گەڕانەوەی پەنابەران لە وڵاتانی دەرەوە بۆ هەرێم نییە، چونکە ناتوانێت قەرەبوویان بکاتەوە و ژیانێکی شایستەیان بۆ دابینبکات.\nئاری جەلال باسی لەوەشکرد، تا ئێستا فایلی ١٧٣ کەسیان لایە، کە لە رێگای کۆچی ئەوروپادا گیانیان لەدەستداوە و هێشتا تەرمەکانیان نەدۆزراونەتەوە، دەشڵێت، کۆچی خەڵک و تراژیدییەکانیش بەردەوامییان دەبێت ئەگەر حکومەتی هەرێم پلانی بۆ باشکردنی گوزەرانی هاوڵاتییان نەبێت.\nلە کۆتاییەکانی سەدەی رابردووەوە دیاردەی کۆچکردن بە شێوەیەکی بەرچاو بەرزبووەتەوە و شارەزایانیش هۆکارەکانی کۆچکردن بۆ خراپی دۆخی گوزەران، کەمی هەلی کار، ناسەقامگیری ئەمنی و سیاسی، کەمی خزمەتگوزارییەکانی ژیانی رۆژانە دەگەڕێننەوە.\nمیوانی سه‌رهێڵ: 1556\nکۆی سه‌ردان: 22881215


ئێمە دەزانین هەر دەمرین جا چۆن پێشوازى لەم مردنە بکەین و چۆن خۆمانى بۆ ئامادەبکەین؟: ماڵپەڕی وەڵامەکان\nتەزکیەى نەفسمردنئێمە دەزانین هەر دەمرین جا چۆن پێشوازى لەم مردنە بکەین و چۆن خۆمانى بۆ ئامادەبکەین؟\nئێمە دەزانین هەر دەمرین جا چۆن پێشوازى لەم مردنە بکەین و چۆن خۆمانى بۆ ئامادەبکەین؟\nلە ڕاستى دا هەرچەندە مرۆڤ لەم دونیایە بژی و هەرچەندە تەمەنی درێژ بێت و لەزۆنگاوی ئارەزووەكانیدا تێر تێر بنۆشێ و بەدرێژایی ڕۆژگار شوێنكەوتووی خۆزگەكانی بێت, چارەنووسی یەك چارەنووسی نەگۆڕە كە ئەویش ((مردنە)).\nبیرکردنەوە لە مردن و خۆ ئامادە کردن بۆى نیشانەى ووشیاری و عەقڵ و زیرەكیە: وەكو پێغەمبەرى خوا (ﷺ) دەفەرموێت :\nباشترینی موسوڵمانان ئەوانەن كە جوانترین خوڕەوشتیان هەیە ، و ووشیارترین و ژیرترین موسوڵمانان ئەوانەن كە لەهەموویان زیاتر یادی مردن دەكەنەوە وە لە هەموویان چاكتر خۆیان ئامادە كردووە بۆ دوای مردن .\nجا بۆ وەڵامى پرسیارەکەى بەڕێزت ئەم خاڵانەى خوارەوە بە جوانى جێ بە جی بکە و دەستى پێوە بگرە تاوەکو مردن .\n1- بە بڕوابوون بەخواو فریشتەكانی وكتێبەكانی وپێغەمبەرانی وڕۆژی دوایی وقەزاوقەدەر.\n2- بە پارێزگاری كردن لە ئەنجامدانی نوێژە فەرزەكان لەكاتی خۆیدا لە مزگەوت بەكۆمەڵ\n3- بە دەركردنی زەكاتی شەرعی لەكاتی خۆی وبەگوێرەی ئەو بڕو ڕێژەیەی كە شەرع دیاری كردووە.\n4- بەڕۆژوو گرتنی مانگی ڕەمەزان بەئومێدو چاوەڕوانی پاداشت وەرگرتنەوە.\n5- بەحەجكردن كە هیچ گوناه وتاوانێكت پێوە نامێنێت، وە عومرەیەك لە ڕەمەزاندا وەكو حەجێك وایە لەگەڵ پێغەمبەردا ﷺ .\n6- بە ئەنجام دانی سوننەتەكان\n7- دەستپێشخەری كردن لە تۆبەو گەڕانەوە لەتاوان وخراپەكاری.\n8- بە ئیخلاص بۆ خوا وتەنها خوا مەبەست بوون لەهەموو كارێكتدا، و دووركەوتنەوە لە ڕیاو خۆهەڵكێشان.\n9- بە خۆشویستنی موسڵمان لەبەر خوا وڕق لێ بوون لەبەر خوا؟\n10- بە تەقوای خوا واتە: ترسان لەخواو كردەوەكردن بە قورئان وڕازی بوون بەكەم وئامادەباشی بۆ مردن كە ئەوەش حەقیقەتی تەقوایە.\n11- بە ئارامگرتن ودان بەخۆداگرتن لەكاتی بەڵاو ناخۆشیدا، وشوكرو سوپاسگوزاری لەكاتی خۆشی وكامەرانیدا .\n12- بە فێربوونی زانست و كردەوەپێكردنی وبانگەوازبۆكردنی وبڵاوكردنەوەی.\n13- بە پاراستنی زمان لە حەرامكراوەكانی وەك: درۆ و غەیبەت وفیتنەیی وجنێو و نەفرەت و ناووناتۆرەو گۆرانی وهتد پێغەمبەر ﷺ دەفەرموێت "من كان يؤمن بالله واليوم الآخر فليقل خيراً أو ليصمت"\nمردن چ پەند و ئامۆژگاریەکى تێدایە بۆ خەڵکى ؟ باسێک سەبارەت بە سزای گۆڕ من زۆر ئەترسم بەتایبەت شەوان هەمووكات ترسى مردنم هەیە و هەمیشە قەبر لە پێش چاومدایە چۆن بتوانین بە عاقیبەت خێرى بمرین و کۆتا وشەمان (لا إله إلا الله) بێت ئایا دروستە ئاوات بە مردن بخوازی و حەز بکەى بمرى؟\nسەردان: ٤,٦١٩ بەش: مردن\nپرسیاری دواترئەو ئاداب و مەرجانە چین كە پیاو لەیەكەم شەوى ژنهێنانى دا بیكات ؟پرسیاری پێشترسوودەکانى صەڵاواتدان لەسەر پێغەمبەرى خـوا صلى الله عليه وسلم چین؟


سه‌رۆکی عێراق فه‌رمان ده‌دات لێـکۆڵینه‌وه له مه‌سه‌له‌ی دورخسـتنه‌وه‌ی ژماره‌یه‌ک پاڵێوراو بکرێت\nسه‌رۆکی عێراق جه‌لال تاڵه‌بانی فه‌رمانی داوه لێـکۆڵینه‌وه‌یه‌ک بکرێت له‌سه‌ر مه‌سه‌له‌ی دورخسـتنه‌وه‌ی ژماره‌یه‌ک پاڵێوراو له هه‌ڵـبژاردنه‌کانی داهاتووی عێراقدا.\nڕۆژی پـێنجشه‌ممه و له کۆنگره‌یه‌کی ڕۆژنامه‌وانیدا له به‌غدا جه‌لال تاڵه‌بانی گوتی ئه‌و داوای له سه‌رۆکی ئه‌نجومه‌نی باڵای داد کردووه حوکم بدات ئایا لیژنه‌ی لێـپـرسینه‌وه و دادپه‌روه‌ری یاسایی‌یه یان نا. گوتیشی ئه‌و له نامه‌یه‌کدا به ناوی ئه‌نجومه‌نی سه‌رۆکایه‌تیـیه‌وه ئه‌و داوایه‌ی کردووه.\nجه‌لال تاڵه‌بانی گوتیشی ئه‌و له دژی به‌شـداریکردنی ئه‌و به‌عسـیـیانه نیـیه که سه‌ر به باڵی سه‌دام حسێن نه‌بوون.\nجێی ئاماژه پـێـکردنه لیژنه‌ی لێـپـرسینه‌وه و دادپه‌روه‌ری په‌رله‌مانی عێراق بڕیاری داوه که‌وا ڕێـگه به 511 پاڵێوراو نه‌درێت به‌شـداری له هه‌ڵبژاردنه‌کانی 7 ی مانگی سێدا بکه‌ن به‌هۆی په‌یوه‌ندیـیان به حزبی به‌عسه‌وه.\nئه‌م بڕیاره سـووننه‌کانی بێزارکرد و وه‌ها لێی ده‌ڕوانن ئه‌مه هه‌وڵێـکی شیعه‌کان بێت بۆ دورخسـتنه‌وه‌یان له گۆڕه‌پانی سیاسی وڵاته‌که‌دا. عێراقیـیه‌کانیش به گشـتی وای ده‌بینن ئه‌م ناکۆکیـیه ڕه‌نگه بـبێته مایه‌ی خاوکردنه‌وه‌ی هه‌وڵه‌کانی ئاشـته‌وایی نیشـتیمانی له وڵاته‌که‌یاندا.\nهاوکات هه‌ر ڕۆژی پـێنجشه‌ممه له شـاره‌کانی باشوری عێراق خۆپـیشـاندانی پـشـتیوانی له بڕیاره‌که‌ی لیژنه‌ی لێـپـرسـینه‌وه و دادوه‌ری سـازکرا.\nسه‌باره‌ت به‌م هه‌واڵه په‌یامنێری ده‌نگی ئه‌مه‌ریکا له قاهیره ئیلیزابێث ئارۆت ڕاپـۆرتی ناردووه و هاوکارمان په‌ری شوشی به کوردی ئاماده‌ی کردووه، ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیانه‌ی ده‌سته چه‌پ.


01:10 - 07/08/2020\nگەشتیارێك بۆ گرتنی وێنەیەكی یادگاری، بەشێك لە پەیكەرێكی ناوازە تێكدەشكێنێت كە مێژووەكەی دەگەڕێتەوە بۆ سەدەی 19 و یەكێك لە پەیكەرتاشە بەناوبانگەكانی ئیتاڵیا لەو سەردەمەدا دروستی كردووە.\nگەشتیارەكە خەڵكی نەمسابووە و لە 50 ساڵی تەمەنیدا بووە، ویستویەتی وێنەیەكی یادگاری لەگەڵ یەكێك لە شاكارەكانی پەیكەرتاشی ئیتاڵی ئەنتۆنیۆ كانۆڤا بگرێت ، كە لە مۆزەخانەیەكی ئەو هونەرمەندە هەڵگیراوە لەناوچەی بۆسانیۆی باكوری ئیتاڵیا.\nپۆلیسی ئیتاڵیا بە تۆڕی (CNN) هەواڵی ئەمریكی ڕاگەیاندووە "ئەو پیاوە لەگەڵ كۆمەڵیك گەشتیاری دیكەی نەمساوی سەردانی مۆزەخانەكەیان كردووە، دواتر ئەو لە گروپەكە جیابۆتەوە و چۆتە لای پەیكەرەكە بۆ گرتنی وێنەكە".\nپۆلیس باسی لەوەش كردووە، پیاوەكە زیاد لە پێویست هێزی خستۆتە سەر پەیكەرەكە كە تەمەنی 200 ساڵە، ئەوەش بۆتە هۆی شكانی سێ پەنجەی قاچی، تۆڕی ڕۆیتەرزیش وێنەی ئەو ڕووداوەی بڵاوكردۆتەوە.\nوێنەكە لەڕێی كامێراكانی چاودێرییەوە گیراوە و دەردەكەوێت پیاوەكە بازدەدات بۆسەر ئەو سەكۆیەی پەیكەرەكەی لەسەر دانراوە و دواتر پاڵی پێوە دەداتەوە و وێنەكە دەگرێت، ئەو ڕووداوەش ڕۆژی 31ی مانگی ڕابردوو ڕوویداوە.\nگروپێك لێكۆڵەر كە پشكنینیان بۆ پەیكەرەكە ئەنجامداوە پێشبینیان كردووە پەیكەرەكە چەند زیانێكی دیكەی بەركەوتبێت بەڵام هێشتا دەرنەكەوتووە، ئەو پیاوەش دانای بە هەڵەكەیدا ناوە.\nپیاوەكە لەڕێی ئەو تۆمارانەوە دۆزراوەتەوە كە لەئێستادا لەمۆزەخانەكە دانراوە، وە ڕێكارەكانی ڕوبەڕوبونەوەی ڤایرۆسی كۆرۆنا بەتایبەت لەكاتی سەردانی گەشتیاراندا، بەڵام ناسنامەكەی بۆ دەزگاكانی ڕاگەیاندن ئاشكرا نەكراوە.\nئەنتۆنیۆ كانۆڤا یەكێكە لە پەیكەرتاشە ناسراوە كلاسیكییەكانی ئیتاڵیا و لەنێوان ساڵانی 1757 بۆ 1822 ژیاوە و پەیكەرەكانی لە بەرد تاشیوە ئەوەش وایكردووە خاوەنی ناوبانگێكی زۆربێت.


قوباد تاڵەبانی: خۆمان بۆ سەركەوتنی گەورە ئامادەدەكەین – Politic Press\nقوباد تاڵەبانی: خۆمان بۆ سەركەوتنی گەورە ئامادەدەكەین\nئێوارەی ئەمڕۆ پێنجشەممە 7-10-2021 لە كۆتا رۆژی بانگەشەی هاوپەیمانی كوردستان بۆ بەشداری هەڵبژاردنی پەرلەمانی عێراق بە ئامادەی بوونی هەزاران خوێن سەوز و نیلی پۆش كەڕنەڤاڵی فراوانی هاوپەیمانی كوردستان، لە یاریگای سلێمانی بەڕێوەچوو.\nسەرەتا دەرباز محەمەد ڕێگەپێدراوی هاوپەیمانی وتارێكی پێشكەش كرد و تێيدا ئاماژەی بەوەدا كە بە ئیرادەیەكی بەهێز لە بەغدا شەڕی مادەی 140 و شەڕی شایستە داراییەكان و شەڕی قەرەبووكردنەوەی مافی ئەنفالكراوەكان دەكەین و بە دیدێكی سیاسی هاوبەش كار دەكەین.\nدواتر قوباد تاڵەبانی سەرۆكی هاوپەیمانی كوردستان وتارێكی پێشكەش كرد و ڕایگەیاند: سلێمانی هەمیشە بە پێشەنگ دەمێنێتەوە و سەنگ و قورسایی بۆ سلێمانی دەگەڕێنینەوە و ناهێڵین سلێمانی بكەوێ و هەر لێرەوە سەركەوتنی هاوپەیمانی كوردستان رادەگەیەنین.\nوتیشی: كاروانەكەی مام و كاكە نەوە بەردەوامە و بڕیارمان داوە رۆحی سەرۆك مام جەلال و كاك نەوشیروان ئاسودە بكەین و بەیەك ریزی ئەم هاوپەیمانییە سەربخەین، چونكە لەبەغدا تەنها حساب بۆ هێزی كاریگەر دەكرێت و گوێ لە موزایەدە چی و هاش و هوش ناگیرێت.\nسەرۆكی هاوپەیمانی كوردستان لە درێژەی وتەكانیدا وتی: پەرتەوازەیی زیانی بەشاری سلیمانی گەیاندوە، بۆیە ئیتر بەیەك دەنگ و یەك دەست خۆمان بۆ سەركەوتنی گەورە ئامادە دەكەین و كارەكانی رابردومان ئەوەی سەلماندوە كەدەتوانین لە رێگەی دانوستانەوە كێشەكانمان چارەسەر بكەین.\nTags: سلیمانی قوباد تاڵە‌بانی هاوپەیمانی كوردستان\nقوباد تاڵە‌بانی: سەرقاڵی پێداچوونەوەین بەو یاسا و رێكارانەی رێگرن لەبەردەم وەبەرهێناندا


ئاڵا تاڵەبانى ئەندامى دورخراوەى سەرکردایەتى یەکێتى رایگەیاند، تا ئێستا سێ جار لەسەر بیربۆچونى سیاسی سزادراوە، ئێستاش بەشەرعیەتى کۆنگرە یەکێتى یە.\nئاڵا تاڵەبانى لەبڵاوکراوەیەکدا کە دەست "ناس کورد" کەوتووە ئاماژەى بەوەکردووە، "دوو جار لە کەرکوک لە لایەن حیزبی باعسەوه سزای سیاسی دراوم لەبەر بیر و بۆچوونی سیاسیم کە ئەندامی یەکێتی نیشتیمانی کوردستان/کۆمەڵەی رەنجدەرانی کوردستان بووم".\nدەشڵێت "هەرچۆن ئەو دوو سزایە چوونە دەفتەر سەروەریەکانمانەوە ئێستاش ئەم سزایە هەر وەک ئەوانەی تر دەچێتە دەفتەری سەربەرزی و سەروەریەکانمانەوە، چوونکە هیچ کات مل کە چی ئيرادەی به زۆر خۆسەپاندن و زوڵم و ناعەدالەتی نابمەوە. یەکێتیم بە شەرعیەتی کۆنگرە".\nرۆژى سێ شەممە (2ی تشرینی دووەمی 2021) سەرچاوەیەکى باڵاى یەکێتى بە "ناس كورد" راگەیاند، بڕیاردراوە لاهور جەنگى و چوار ئەندامى سەرکردایەتى لە ریزەکانى یەکێتى دوربخرێنەوە، بەهۆى ئەوەى چەند خاڵێکى پەیڕەوى ناوخۆیان پێشێلکردووە لەناویاندا بانگەشەکردن بۆ لایەنى دیکە و دژایەتیكردنی لیستی یەكێتی.\nئەو ئەندامانەی سەركردایەتی كە بڕیاری دوورخستنەوەیان دراوە بریتین لە: ئاراس شێخ جەنگی، ژینۆ محەمەد، ئاڵا تاڵەبانی و شادمانی مەلا حەسەن كە سەرجەمیان نزیكن لە هاوسەرۆكی یەكێتی لاهور شێخ جەنگی.\nبافڵ تاڵەبانى داوایەک ئاڕاستەى لایەنە براوەکانى هەڵبژاردن دەکات\n2021.11.07 - 19:08\nحکومەتى هەرێم هەڵوێستى خۆى لەسەر گەڕاندنەوەى زۆرەملێی کۆچبەران راگەیاند\n2021.11.10 - 21:53


هاتنی قاسمی سلێمانی و سیناریوی پاڕانەوەی پارتی. – WTARIKURD\nهاتنی قاسمی سلێمانی و سیناریوی پاڕانەوەی پارتی.\nدوای 16 ئۆکتۆبەر پارتی لە دۆخێكی پڕ شکستا دەژی، دوای ئەوەی هەمو ئەو وڵاتانەی کە پەیوەندیان لەگەڵ هەرێم هەبو، پشتیان تێکرد و پشتیوانی توندی عەبادیان کرد، کە دەبو مسعود ئەوەی بزانیایە قۆناغی دوای شەڕی داعش کارکردنە بۆ پتەوکردنی عێراقێکی یەک پارچە و سوریایەکی یەک پارچە نەک خەونی هەڵوەشاندنەوەی سایکس بیکۆ کە جگە لە سیناریوی ئیسرائیل بۆ دەستکەوتنی کارت هیچی تر نەبو، دوای ئەم شکستە و داخستنی هەمو دەرگاکان لە پارتی، ئامادە نەبونی عەبادی بە هیچ گفتوگۆیەک تەنها مەرجی هەیە، پارتی دەیەوێت هەرچۆنێک بێت ڕو بەڕوی دادگا نەبێتەوە، بۆ ئەمەش پەنا بۆ هەمو شت دەبات، ئەوەی دەبێت بیزانین پارتی بە کلتوری خێڵ کار دەکات، پێ ی وایە شکۆی سەرۆک خێڵەکەیان شکاوە، بۆیە بەگیانی تۆڵەوە بە دوای دەرچەیەک دەگەڕێت هەقی 16 ئۆکتۆبەر بکاتەوە، ئەوەش دەزانین 66 ی بەرامبەر کرا لە 78 لە هەکاری تۆڵەی خۆی دەکاتەوە، لەسەری ڕەش حەسرکرا، بە 31 ئاب هەقی کردوە، ئێستەش هیچ وڵاتێک نیە بیهێنێت وەک 31 ی ئاب، دەزانی جاشایەتیش نەماوە ، هەر بۆیە دەیەوێت لە ڕێ ی قاسمی سلێمانیەوە گەورەترین تەنەزول بکات تا بتوانێت لە دوا ئەنجامەکانی 16 ئۆکتۆبەر دەربازی ببێت، تا سەرانی کورد نەدرێن بە دادگا بەتایبەت سەرۆک خێڵەکیان کە مسعودە، سیناریۆی ئەم جارەی پارتی دوای نامەی پرسەکەی بۆ قاسم دێت، کە زیاتر نامەیەکی پاڕانەوە بو وەک لەوەی نامەی پرسە بێت، پارتی دەیەوێت لە ڕێگەی ناکۆکیەکانی شیعەوە بتوانێت سود وەرگرێت، ئەمەش بە دو ئاراستە دەکات ، یەکەم لە ڕێگەی قاسمەوە و دوەم لە ڕێ ی مالیکیەوە، هەمو هەوڵیشی سەرەتا بۆ ئەوەیە کە مسعود بارزانی نەدرێت بەدادگا، ئەو دەیەوێت کارتی هاوکاری کردن بەکار بهێێت دژی ئەمریکا وەک لە نامەی پرسەکەدا نوسراوە ئەمریکا غەدری لێکردوین و ئێران پشتیوانمان بوە …. سیاسەتی بادانەوە .\nپوختە: پارتی لە ئێستادا\n1- تورکیا بە ئێرانی فرۆشتوە لە بەرامبەر پاراستنی سنورەکانی لە ڕۆژئاوادا .\n2- ئەمریکا لە ڕێ ی روسیاوە لەگەڵ ئێران ڕێکە گڵۆپی سەوزی بۆ هەڵکردوە، تا دوای شەڕی کۆریای باکور.\n3- پارتی بوەتە کارتی هەڵبژاردنەکان و هۆیەک بۆ ڕیکلام کردنی پێش هەڵبژاردن لە نێوان کێشمەکێشی باڵەکانی شیعەدا مالیکی و عەبادی ( دوا جار ئەم ململانێیانە تەنها سیناریون و پلانی قاسمی سلێمانیە بۆ سەر لێتێکدانی بەرمبەرەکانی ).\n4- پارتی دەیەوێت بە هەر نرخێک بێت سەرانی کورد نەدرێن بەدادگا.\n5- لە ڕێ ی قاسمی سلێمانیەوە دەیەوێت پێش کۆتایی هێنان بە کیانی سیاسی هەریم و کوژاندنەوەی سیادی هەرێم، لە ڕێگەی بیرە نەوتیەکانی خورمەڵەوە، بەوەی تەسلمی ناکات تا داواکاریەکانی جێبەجێ نەکرێت، کاری خۆی بکات.\n6- لە ناوخۆشدا هەوڵ دەدات یەکێتی بەتەواوەتی بێنێتە ژێر دەستی کۆسرەت و مەلا و و تا وەک دواین سیناریو خۆی لەو بەرگەدا بشارێتەوە.\nنەبەز گۆران: پارتی و بادانەوە بەرەو مالیكی.\nلاوک کونجرینی: پارتی لە پیلانی گۆڕینی ڕەوڕەوەی خۆپیشاندانەکاندا شکستی هێنا.


ئیدارەی پەروەردە و بارهێنانی ڕێژیم گوشاری بۆ بنەماڵەی قوتابییان هێناوە\n13:04 - 24 سەرماوەز 2719\nکوردستان میدیا: ئیدارەی پەروەردە و بارهێنانی ڕێژیمی ئێران گوشاری خستووەتە سەر بنەماڵەی قوتابییان و دەڵێن، قوتابییان بۆ یارمەتیدان بە قوتابخانەکان، پارەی زۆر بهێنن.\nبەپێی هەواڵی گەیشتوو بە ماڵپەڕی کوردستان میدیا، ئیدارەی پەروەردە و بارهێنانی مەهاباد، داوای لە بنەماڵەی قوتابییان کردووە کە دەبێ یارمەتیی ئەم ئیدارەیە بدەن. هەروەها بۆ باشتر بارهێنانی قوتابییان، بنەماڵەکان نابێ پارەی کەم بنێرن.\nئیدارەی پەروەردە و بارهێنان لەسەر بەرگەی یارمەتییەکە نووسیویانە: "لەگەڵ کرانەوەی هەر قوتابخانەیەک، دەرگای زیندانێک دادەخرێت"، ئەمە لە حاڵێکدایە کە قوتابخانەکانیان کردووەتە زیندانێک بۆ ئەشکەنجەی دەروونیی قوتابییان و بنەماڵەکانیان و ئەوەش گەورەترین هۆکاری وازهێنانی منداڵانە لە خوێندن.\nبەهۆی نەبوونی سیستەمێکی بەڕێوەبەریی شیاو لە ئێران، گەندەڵی و دزی و داڕمانی ئابووری، بەناو بەرپرسانی ڕێژیم کەوتوونەتە سواڵکردن و دزیکردن و هەر کەسە و لە فیکری گیرفانی خۆیدایە و ژیانی خەڵکیان بۆ گرینگ نییە.\nساڵانە چەندین جار، بەرگەی یارمەتی بۆ بنەماڵەی قوتابییان دەنێرن و داوای یارمەتییان لێ دەکەن.


حکومەتی عێراقی نەریت نیە لە عێراقدا حکومەت کارنامەی سپی هەبێ. کارنامەی سپی یان وایت پەیپەر داهێنەری ئینگلیزەکانە.\nیەکەم کارنامەی سپی لە سەردەمی چرچڵدابوو لە لایەن گێرچووید بڵەوە نوسرا، بۆ حکومەتی بەریتانی دەربارەی میزۆپۆتامیا.\nحکومەتی کازمیی و بەتایبەتی کەسی عەلی عەلاوی ئەم نەریتەی کۆتایی پێهێنا یان دەستپێکرد. ڕۆژانی ڕابوردوو لە ڕاپۆرتێکی ٩٦ لاپەڕەییدا وەزارەتی دارایی لە لایەن تیمێکی تایبەتەوە کارنامەیەکی سپییان بۆ حکومەت نوسیوە. ئەم کارنامەیە نیوەی دەربارەی ڕەگی کێشەکانە و نیوکەی تریشی دەربارەی چارەسەرەکانە.\nبە گشتی ڕاپۆرتێکی گشتگیرە، بەڵام بە چڕی پشت دەبەستێت بە ڕاپۆرتی سندوقی دراوی نێودەوڵەتی دەربارەی عێراق کە ساڵی پار بڵاوکرایەوە. ئەگەر بمانەوەی بە پوختی لە ڕاپۆرتەکە تێبگەین ئەوا هیچ نیە جگە لە پلان بۆ جێبەجێکردنی ئەوەی لە ئەدەبیاتی ئابوری سیاسیدا بە گونجانی بونیادی structural adjustment ناسراوە.\nئەم پلانە لە هەشتاکانی سەدەی ڕابوردوەوە بانکی نێودەوڵەتی و سندوقی دراوی نێودەوڵەتی وەک کۆمەڵە پلانێکی ئامادەکراو و هەروەها وەک کۆمەڵە مەرجێک بۆ ئەو وڵاتانەی کە دەیانەوێت قەرز لەو ڕێکخراوانە وەربگرن، بەکاریدەهێنێت. ئەم پلانانە خۆی لە بچوککردنەوەی حکومەت و تێچونە گشتیەکان، دابەزینی بەهای دراو لە پێناو بوژانەوەی هەناردە و ئازادکردنی بازاڕ. لە ڕۆژانی یەکەمی گەیشتنی پۆڵ برێمەر لە سەردەمی Coalition Provisional Authority یان هاوپەیمانی دەسەڵاتی کاتی هەوڵی ئەوەی دا کە وڵات لە سەر بنەماکانی ئابوری بازاڕ و فەلسەفەی نیولیبرالیزم بەڕێوەببات. ئەو کاتە گۆڤاری ئیکۆنۆمیستی بەریتانی نوسی، ئەگەر پلانەکە سەربگرێت ئەوا عێراق دەبێتە یەکێک لە هەر کەپیتالیستترین وڵاتانی دونیا.\nئێستا حکومەتی عێراقی هیچ بژاردەیەکی تری نیە جگە لە قەرز نەبێت و ئەو پلانانەی کە دایناوە خێرا فەراهەم نابن.\nبەڵام پلانەکەی برێمە سەرکەوتوونەبوو. ئەو ڕۆژگارە، عەلی عەلاوی وەزیری بازرگانی بوو بە وەکالەت لە کۆمێنتێکیدا لە سەر سیستەمی ئابوری دەڵێت، سەردەمێک سۆشیالیزم و سەردەمێکی کرۆنی کەپیتالیزم و ئەم ڕۆژگارەش بە دەست فەندەمینتاڵیزمی بازاڕەوە دەناڵێنین. بەڵام دوای چەندین ساڵ عەلاوی خۆی دێتەوە و ئەو ڕێگایە بە تاکە ڕێگا دەزانێت.\nلە ڕاپۆرتەکەدا هاتوە کە لە ٢٠٠٣ دەرفەت هەبوو هەتا ئەو ڕەوتەی لە حەفتاکانی سەدەی ڕابوردوەوە دەستی پێکردبوو کە خۆی لە فراوانبونی دەسەڵاتی دەوڵەت و کەرتی و گشتی و حکومەتی کرێخۆریدا دەبینییەوە کۆتایی پێبهێرێت و بازاڕ ئازاد بکرێت، بەڵام لە کاتێکدا هیچ کام لەوانە نەکران دابەشکاریی تایفیشی هاتە سەر.\nدەکرێت بڵێین کە ڕاپۆرتەکە چەند پایەیەکی هەیە: یەکەم، کەمکردنەوەی خەرجییەکانی حکومەت، بە نیوەکردنی موچەی فەرمانبەران، لە ٢٥٪ بودجەوە بۆ ١٢.٥٪ بودجە. وەستانی وەرگرتنی فەرمانبەری نوێ و هەوڵدا بۆ پێدانی هەموو کارەکان بە کەرتی تایبەت. دووەم، دابەزاندنی نرخی دینار.\nعەلای بڕوای وەهایە کە ئەم هەنگاو دەبێتە هۆکاری ئەوەی کە عێراق بتوانێت کێبڕکێ بکات لە گەڵ وڵاتانی دراوسێدا. ئەم دیدە ڕەنگە بۆ هەندێک وڵاتانی وەک کوێت و سعودیە و ئوردون ڕاست بێت، بەڵام بۆ وڵاتانی وەک سوریا، تورکیا و ئێران ڕاست نیە لە کاتێکدا کە زۆربەی هاوردەکان لە ئەو وڵاتانەوەن.\nکارەبا وەک کونی ڕەشی عێراقی لێهاتوە، هەرچەند بلیۆن دۆلاری تێدەکەن هەر باش نابێت.\nپایەی سێیەم، کۆتاییهێنانە بە هەموو پشتیوانی، دەعم، یان سەبسیدیی، بە تایبەتی لە بوارەکانی وزە و کارەبا و هەروەها بوارەکانی تردا. بانکی نێودەوڵەتی و ئای ئێم ئێف هەمیشە دژ بە پشتیوانی حکومین بە هەر کاڵایەک چونکە لە ڕوانگەی بازاڕەوە نابەرابەری دروست دەکات و ئەو داهاتەی حکومەت بە فیڕۆ دەچێت.\nلەم ڕوەوە کەرتی کارەبا لە دڵی ئەم پرسەدایە. کارەبا وەک کونی ڕەشی عێراقی لێهاتوە، هەرچەند بلیۆن دۆلاری تێدەکەن هەر باش نابێت. لوئەی خەتیب لە گۆڤاری فۆرن پۆلەسی بابەتێکی نوسیوە لە سەر کەرتی کارەبا، وەک وەزیری پێشووی کارەبا، زۆر لایەنی ئەم بوارە بە بەرپرس دەزانێت بەرامبەر ئەم دۆخە.\nدیارە کە پرسی کارەبا لە عێراقدا ڕاستەوخۆ پەیوەندی بە ئێرانەوە هەیە وەک سەرچاوەی دابینکردنی وزە و هەروەها کارەباش.\nهەڵسەنگاندن ئەگەر لە پایە سەرەکیەکانی ڕاپۆرتەکە بنواڕین دەبینین هەموو لە سودی حکومەت و بە قورسی لە سەر خەڵك دەکەوێت.\nیەکەم، ئەگەر لە ڕوانگەی حکومەتەوە لە دابەزاندنی بەهای دینار بنواڕین ئەوا بێگومان هەنگاوێکی لۆجیکییە، چونکە حکومەت بە دۆلار نەوت دەفرۆشیت و کاتێک دۆلار نرخی بەرزدەبێتەوە بەرامبەر دینار ئەوا حکومەت دەبێتە خاوەن دیناری زیاتر. لە هەمانکاتدا حکومەت ئەو پشتیوانییەی کە بۆ دینار دەیکات دەیوەستێنێت.\nدیارە ئەو پشتیوانییە سەرچاوەیەکی گەندەڵی زۆر گەورەیە لە وڵاتدا. بەڵام ئەم هەنگاوە بە زیانی خەڵكە لە چەند ڕویەکەوە:\nیەکەم، خەڵکی ئەو پارەیەی کە وەریدەگرن بەهای کەم دەکات، کەواتە ئەگەرچی فەرمانبەران هەمان بڕ وەردەگرن بەڵام بەپێی دابەزینی نرخی دینارەکە نرخەکەی کەم دەکات.\nدووەم، هەڵاوسان دروست دەبێت.\nسێیەم، توانای کڕینی خەڵکی کەم دەبێتەوە.\nچوارەم، ئەوانەی کە لە بازاڕدا کاردەکەن زەرەرمەند دەبن، چونکە ئەو پارەیەی دەستیان دەکەوێت توانای کڕینی کەمترە.\nیەکێک لە هۆکارەکانی تری بەرزی نرخی دینار ئەوەیە کە لە ئەدەبیانی ئابوری سیاسیدا بە نەخۆشی هۆڵەندی ناودەبرێت.\nئەوەی گرنگە لە موچەدا لە عێراق و هەروەها کوردستانیش تەنها بڕی پارەیە کە دەگاتە بازاڕ و لە بازاڕەوە دەگاتە دەستی بازرگانی بچوک و مامناوەند. بەم پێیە موچە تەنها بڕی پارەیە کە لە کۆمەڵگادا بڵاو دەبێتەوە و دەبێتە هۆکاری زیندوێتی بازاڕ و دەستاو دەستکردنی دراو. هەرچەندە ئەم بونیادە ئابورییە بوەتە هۆکاری دروستبونی کەرتكی بەرفراوان لە بەرخۆر و کوشتنی بەرهەمی خۆماڵی. حکومەت وەها باشترە تاریفە و ڕێکخستنی کاڵاکان بکات لە بڕی دابەزاندنی نرخ.\nچونکە یەکێک لە هۆکارەکانی تری بەرزی نرخی دینار ئەوەیە کە لە ئەدەبیانی ئابوری سیاسیدا بە نەخۆشی هۆڵەندی ناودەبرێت.\nئەمەش بریتییە لە بەرزبونەوەی نرخی دراو، لە بەر بونی زۆری دراوی قورس لە بازاڕدا بە هۆی هەناردەی سامانی سروشتیەوە، ئەمەش وەها دەکات هەموو جۆرە بەرهەمهێنانێک لە ناوخۆی وڵاتدا بە گران بکەوێت، بە بەراورد بە وڵاتانی تر، کە خاوەنی سامانی سروشتی نین. دەکرێت دیانر نیمچە ئازاد بکرێت لە بڕی ئازادی تەواو.\nبەڵام سەرباری هەموو ئەمانە ڕەنگە حکومەتی عێراقی بژاردەکانی کەمبێت و ناچاربێت ئەم هەنگاوانە هەڵنێت. ئارگومێنتێکی ئەوانەی کە پشتیوانی هەنگاوەکانی کارنامەی سپین ئەوەیە کە ئەگەر حکومەت ئەم هەنگاوانە هەڵنەنێت ئەوا لە کاتی داڕمانی نرخی دیناردا دۆخە زۆر سەختر دەبێت و حکومەت هیچ توانایەکی نابێت بۆ ئەوەی هیچ هەنگاوێک هەڵنێت.\nلە هەردوو کوردستان و عێراقیش بڕی زۆری داهاتی وڵات دەچێت بۆ کەرتی چەکداریی.\nبەڵام زۆرێک لە ئەوانەی کە ڕەخنەیان لە کارنامەکە هەیە وەها دەبینن کە هەنگاوی تری زۆر هەیە کە حکومەت دەتوانێت بیانێت وەک نەهێشتنی بندیوار، چەند موچەیی، هەروەها کەمکردنەوەی خەرجیەکانی کەرتی بەرگریی و ئاسایش.\nئەم کەرتە نەک هەر نابێتە هۆکاری بوژزنەوەی ئابوری بەڵکو ڕێگرە لەوەی کە حکومەت بتوانێت بە ئاسانی کار لە سەر گەشە بکات. کەرتی چەکداریی نەبوەتە هۆکاری هاتنە ئارای ئاسایش لە عێراقدا. ئەگەر عێراق بیەوێت زەمینە بسازێنێت بۆ ڕاکێشانی کۆمپانیا و سەرمایەی دەرەکی ئەوا دەبێت ئاسایش لە ئارادابێت، بەڵام هێزی چەکدار جۆرێکی تایبەت لە ئابوری نانیشتمانییان دروستکردوە کە ئاسان نیە بۆ هیچ لایەک بە ئاسانی بتوانێت بێتە ناویەوە.


شاناهان دەكشێتەوە.. ترامپ مارك ئیسپەر بۆ پۆستی وەزیری بەرگری دەپاڵێوێت\n252 جار خوێندراوه‌ته‌وه\nدۆناڵد ترامپی سەرۆكی ئەمەریكا رایگەیاند، مارك ئیسپەری پاڵاوتووە بۆ ئەوەی پۆستی بریكاری وەزیری بەرگری ئەمەریكا وەربگرێت ، ئەوەش دوای ئەوەی پاتریك شاناهان داوای كرد، كە بەفەرمی نەكرێت بە وەزیری بەرگری ئەمەریكا .\nترامپ لە تویتێكدا لەهەژماری خۆی لە تۆڕی كۆمەڵایەتی تویتەر ستایشی ئەو كارانەی شاناهانی كرد، كە لەو ماوەی پۆستی وەزارەتی بەرگری بەڕێوە بردووە و كارەكانی شاناهانی بە "زۆر باش" وەسف كردووە.\nسەرۆكی ئەمەریكا روونیكردووەتەوە، شاناهان داوای كردووە بەفەرمی وەك وەزیری بەرگری ئەمەریكا دانەنرێت ، لەبەر ئەوەی دەیەوێت كاتێكی زیاتر لەگەڵ خێزانەكەی بەسەر بەرێت، بۆیە پەنا بۆ كەسێكی تر دەبات ببێتە وەزیر.\nدوای دەستلەكاركێشانەوەی جەیمس ماتیس وەزیری بەرگری پێشووی ئەمەریكا بەهۆی ناكۆكییەكانی لەگەڵ ترامپ لەسەر كۆمەڵێك بابەت وەك بابەتی كێشانەوەی هێزە سەربازییەكانی ئەمەریكا لە سوریا ، پاتریك شاناهان پۆستی بریكاری وەزارەتی بەرگری وەرگرت .\nدانانی ئیسپەر لەكاتێكدایە لە وڵاتە یەكگرتووەكانی ئەمەریكا لەگەڵ ئێران ئاستی گرژییەكانیان زۆر هەڵكشاوە ، ئەوەش دوای ئەوەی واشنتۆن ئێرانی تۆمەتبار كرد بەوەی دەستی هەبووە لە بەئامانجگرتن و هێرشكردن سەر دوو كەشتی نەوتگوێزەرەوە لە ئاوەكانی كەنداوی عوممان .\nتادێت بازنەی توڕەییەكانی دژ بەرەجەب تەیب ئەردۆغان فراوانتر دەبێت


بەیـاننـامەی کۆمـەڵەی منـداڵانی کـورد ـ لە نەرویـج – Giareng\nلە سێ شه‌ممه - 21 07 2020\nبە ناوی سەرجەم منداڵانی ئەنـدامانی کۆمـەڵەی منـداڵانی کورد لە نەرویـج.\nزۆر بە تونـدی پرۆتیستۆی تاوانی زیندانیکردنی مامۆستا (زارا محـه‌مـه‌دی) وانەبێـژی زمانی کوردی لە رۆژهـەڵاتی کوردستان دەکـەین، کە لە لایەن دەزگای نـادادی رژێمی کۆماری سێدارەوە، بە ناڕەوا و بێ بنەمای یاسایی بۆ ماوەی (١٠) ساڵ زینـدانییان بە سەریـدا سەپانـدووە. ئەمەش ئەوپەڕی رەگەزپەرستی و نامەردی و کۆنەپەرستییە. ئەم بڕیارە تاوانێکی قـێزەوەنی رژێمی دیکتاتۆر و فاشست و رەگەزپەرستی ئیرانە، بەرانبەر بە زمـانی کوردی، کە زمـانی پەنجـا ملـیۆن کـوردە. کە زۆر رەسەنـتر و دێـرینـتر و پاکـتر و دەوڵەمەنـترە لە زمانی فارسی و تورکی.. ئێـران و تورکیا تووشی فـۆبیای زمـانی کوردی بوونـە. بە مەترسی بۆ سەر ئاساییشی نەتەوەییان دەزانن، بەڵام ئەمە راست نیـیە و بیر و بۆچـوونێکی هەڵبەستراو و بێ بنەمـایە.. زمانی کوردی دژایەتی زمانی هـیچ نەتەوەیەکی نەکـردووە و مەترسیش نییە بۆ سەر ئاسایشی هـیچ نەتەوەیەک.\nتاوانی زیندانیکـردنی مامۆستا زارا محـەمەدی بە تومەتی فـێرکردی منداڵانی کورد بە زمانی دایکـیان (زمانی كوردی) تاوان نیـیە. فـێربـوون و خوێنـدن بە زمانی دایک مافـێکی رەوای دانپینراوە لە لایـەن رێکخـراوی نێونەتـەوەیی نەتەوە یەکگرتووەکان و رێکخراوەکانی مافەکانی مرۆڤ و مافەکانی منداڵان.\nزیندانیکردنی مامۆستا زارا محەمەدی لە لایەن ئاخووندەکانی رژێمی کۆماری سێدارەوە، تاوانە و پێشێلکردنێکی زەقی هەموو یاسا و رێسا نێودەوڵەتییەکان و مافەکـانی مرۆڤ و منـداڵانە. تاوانی ئەوەیە کە کوردە و بێتاوانە.\nبەڵام با رژێمی ئێران، شەمشەمە کوێـرەکانی تاریکی، باش ئەوە بـزانن، کە زمانی کوردی زۆر لەوە گەورەترە، کە بە زیندانیکـردنی سەدان مامۆستای کورد بتوانـن رەگ و ریشەی ئەستووری هەڵـتەکێنن و خۆشەویستی و پەرۆشی لە دڵماندا دەربهـێنن. زمانی کوردی لە ناوناچـێت و دەمێنـێت.\nداوا لە رژێمی رەگەزپەرستی ئێران دەکەین، کە بە زوتریـن کـات سزای زیندانییەکەی مامۆستا زارا محەمەدی هەڵـبوەشێـننەوە و ئـازادی بکەن.\nبە داخەوە، دەبۆایە سەندیکای یەکێتی مامۆستایانی کوردستان و نووسەران و رۆشنبیران و زمانەوانان و چەنـد قوتابخانەیەکی شاری هەولـێر، لە رۆژی یەکشەمە ( ١٩/یۆنیۆ/٢٠٢٠) لە دژی سەردانەکەی وەزیری دەرەوەی ئێران (محـەمەد جه‌واد زه‌ریـفی) بۆ شاری هەولێر بە چەندین دروشمی ناڕەزاییەوە، خۆپێشانـدانیان لە دژی هـاتنەکەی بۆ باشووری کوردستان سازبکـردایە و رێیان لێی بگـرتایە و بە رەگەزپـەرست و تاوانبـار ناویان ببردایـە.. بێگومان هەرگیز دەسەڵاتـدارانی تورکیا و ئێران و عـێراق، بۆ کـاری باش و بۆ نیـازی پاک، روو لە هـەرێـمی کوردستان ناکەن. مەرام و پیـلان و نیـازێکی گـڵاوی دژ بە بەرژەوەنـدییەکان و بە یەکـێتی کوردیان لەبـن سەریـان دایـە.\nداوا لە هەموو دڵسـۆزانی گەلەکەمان دەکەین، کە پشتگـیری لە مامۆسـتا زارا محەمەدی بکەن و داوای ئازادکردنی بکەن. داوا لە هەموو کورد و کوردستان پەروەرێکی دڵسـۆز و لە هەمـوو رێکخـراوە کوردستانییەکـان دەکـەین، لە کوردستان بن یا لە هەنـدەران بن. کەمـپینـێکی ناڕەزایی و پشتگیری و داوای ئازادکردنی مامۆستا زارا محەمەدی رابگەیەنـن و ناوی خۆیـان بنـووسن واژۆی بکەن، لە گەڵ دەرکردنی بەیاننامەیەکی ناڕەزایی و پرۆتیستۆکـردن. بە زمانی کوردی و ئینگـلیزی و عـەرەبی و فارسی. بینێرن بۆ رێکخراوەکانی مافەکانی مرۆڤ و منداڵان و بۆ یونسێف و بۆ چەندین رێکخراو و لایەنی تر.\nئێمەی کۆمەڵەی منداڵانی کورد لە نەرویـج. ئامادەین کە یەکەمین کۆمەڵە بین لە ناونووسـین و واژۆکردنی ئەو بەیـاننامـەیـەدا، گەر رابگەیـەنـدرێـت.\nبمـرێ داگـیرکەرانی کوردســتان\nرسوایی و شەرمەزاری بۆ رەگەزپەرسـتانی دژی زمـانی کـوردی.\nسـەرۆکی کۆمەڵـەی منـداڵانی کـورد ـ لە نەرویـج\nجیاوازی فـێرکردن و پەروەردەکردنی منداڵان لە ژاپـۆن. رەزا شـوان\nڕۆژنامه‌ی کوردستان ژمارە ٧٧٨ لە ژێر چاپ هاته‌ده‌ر.


دۆرتمۆند 4 گرێبه‌ستی نوێ ئه‌نجامده‌دات\nیانه‌ی دۆرتمۆند له‌گه‌ڵ كردنه‌وه‌ی ده‌رگای گواستنه‌وه‌ی هاوینه‌ی یاریزانان چوار یاریزانی نوێ ده‌باته ریزه‌كانیه‌وه.\nله‌سه‌ر سایتی یانه‌ی دۆرتمۆند بڵاوكراوه‌ته‌وه، یانه‌كه له‌گه‌ڵ چوار یاریزان رێكه‌وتنی كۆتایی كردوه‌و چاوه‌ڕێی كردنه‌وه‌ی گواستنه‌وه‌ی یاریزانان ده‌كات بۆ ئه‌وه‌ی به‌فه‌رمی بیانباته ریزه‌كانیه‌وه.\nبه‌پێی هه‌واڵه‌كه‌ی سایتی دۆرتمۆند، یانه‌كه له‌گه‌ڵ ماكسیمیلیان فیلیپی یاریزانی فرایبۆرگ‌و ئاكسێل زاگادۆی یاریزانی پاریس سان جێرمان گه‌یشتۆته رێكه‌وتن‌و وه‌رزی داهاتو درێسی یانه‌كه ده‌پۆشن.\nله‌لایه‌كی تره‌وه تۆڕی سكای سپۆرتی ئیسپانی بڵاویكردۆته‌وه، عومه‌ر توباركی یاریزانی لیڤه‌ركوزن‌و محه‌مه‌د داودی یاریزانی میوشننگلادباخ ئه‌و دو یاریزانه‌یترن كه دۆرتمۆند له داهاتویه‌كی نزیكدا ده‌یانباته ریزه‌كانیه‌وه.\nبه‌پێی هه‌واڵه‌كه‌ی سكای سپۆرت، كڕینی ئه‌و یاریزانانه له‌لایه‌ن دۆرتمۆنده‌وه ته‌نها ئاشكراكردنی ماوه، چونكه هه‌ردولا له‌سه‌ر ورده‌كاری گرێبه‌ستی نێوانیان رێكه‌وتنیان كردوه.


مباپی به مه‌رج ده‌مێنێته‌وه – Politic Press\nمباپی به مه‌رج ده‌مێنێته‌وه\nئەم بابەتە 113 جار بینراوە\nدوای ئه‌و ئاسته به‌رزه‌ی له یاریی یانه‌ی به‌رشه‌لۆنه پێشانیدا ئه‌وه مباپی یاریزانی یانه‌ی پاریسان جێرمان زیاتر چاوی یانه‌ی ریاڵی چۆته‌سه‌ر و خودی خۆیشی ده‌یه‌وێت روو بكاته خولی ئیسپانی و له‌وێ زیاتر ده‌ركه‌وێت.\nبه‌ڵام گوشاری سه‌ر یاریزانه‌كه له‌لایه‌ن ئیداره‌ی یانه پاریسییه‌كه‌وه زیاتر بووه و هه‌ر چۆنێك بێت ده‌یانه‌وێت به مانه‌وه رازی بكه‌ن، به‌ڵام له‌ژێر گوشاری هه‌موویان مباپی دوو مه‌رجی بۆ یانه‌كه‌ی داناوه به‌مشێوازه.\nمەرجی یه‌كه‌می ئاسکەكه داراییه‌و داوای کردووە بۆندەکەی لەگەڵ نیمار هاوتا بکرێتەوە، ئەم داواکاریه‌ی چاوەڕوانکراوبووە و بەرپرسانی پاریس ڕەزامەندیان لەسەر نیشانداوە و كه‌مێك له‌سه‌ر خاڵی دووه‌م نیگه‌رانن.\nخاڵی دووەم دانانی بەندێکه لە گرێبەسته تازه‌كه‌ی، تا بەهۆیەوە یاریزانی ناوبراو بتوانێت لە هەر ساتێکدا پەیوەندی بە یانەیەکی دیکەوە بکات و تیپه‌كه‌ش به‌وه رازی نین.\nکورزێکی کەمەر شکێن بەر بارسا کەوت\nلیڤەر دەستبەرداری ئەستێرەكەی نابێت\nڕیاڵ مەدرید ؛ ڕامۆس بە هیچ ڕازی نییە\nهەموو شتێک لەسەر جامی سووپەر بزانە\nكالچیۆ بە بێ لوتكە


چەند ساڵێک پێش ئێستا، هەڵەنەبم 21 یا 22ساڵ بووم. ئەوکاتە تازە دەستم بەنوسین و ئامادەکردنی ڕاپۆرتی ڕۆژنامەوانی کرد. – ته‌ڤگه‌ر\nسەرەکی/گۆشەی ئازاد/چەند ساڵێک پێش ئێستا، هەڵەنەبم 21 یا 22ساڵ بووم. ئەوکاتە تازە دەستم بەنوسین و ئامادەکردنی ڕاپۆرتی ڕۆژنامەوانی کرد.\nئاب 2, 2021\tگۆشەی ئازاد کۆمێنت بنوسە\nخاتونێکی نوسەرم ناسی. هەندێ ئامۆژگاری کردم، هەڵبەت مرۆڤ لەهەموو تەمەنێک پێویستی بە ڕاوێژکردن هەیە بەکەسانی دەوروبەری.\nئەو خاتونە پێی گووتم:\nیەکەم: وتی هەمیشە بەچاوی ڕێز تەماشایی کەسانی دەوروبەرت بکە، بۆ نمونە تۆ کارمەندی کۆمپانیایەکی گەورەیت، ئەو کارمەندەی ڕۆژانە مێزەکەت بۆ خاوێن دەکاتەوە، بەگەرمو گوڕی دەستخۆشی لێبکە، باهەستی بەبوونی خۆی بکات، چونکە لەکۆتایدا هەردوکتان کارمەندن بەڵام بە دوو سیفەتی جیاواز، تۆ کارمەندی ئیدارەی کۆمپانیایت یا دەزگاکەی، ئەویش وەک تۆ کارمەندە بەڵام کارمەندی پاککەرەوە.\nدووەم: ڕاستە تۆش وەک من حجاب ناکەیت، بەڵام هەوڵبدە هەمیشە جلێک بپۆشی نەبیتە هۆی سەرنجڕاکێشی دەوروبەرت، باجلەکانت شوێنە تایبەتییەکانت دابپۆشێت، چونکە تۆ بۆ کارکردن دەچیت، بۆ نمایشی جەستەت ناچیت، جەستەی خۆتت خۆشبوێت بۆ بۆنە تایبەتییەکانت بەدڵی خۆت جلەکانت بپۆشە بەڵام بیرت نەچێ لەکاتی کارکردن جلەکانت ڕێز و سەنگینی تۆ نیشان دەدات.\nلام سەیرە کچان و ژنانی ئێستا گوێ نادەنە تایبەتمەندی و گونجاوی شوێنەکان بۆ بازاڕیش دەڵێی بۆ لایڤ میوزیک دەڕۆن. لەم ڕۆژانە لەگەڵ لینای هاوڕێم چووینە بازاڕی چل مەتری، گووتم لینا وابزانم من و تۆ هەڵە هاتووین، چونکە بەشێکی زۆری خانمەکان برژانگ و مکیاجی تۆخیان کردووە وەک بڵێی لەبازاڕ ئاهەنگ دەگێڕن.\nئێمە هەر فریا دەکەوین داستانە ئەفسانەییەکانی ئێوە بگێڕینەوە\nلەبەردەم باخی گشتی شارۆچکەی ڕانیە خۆپیشاندانیک ئەنجامدرا


ئەمەریکا: ڕژێمی سوریا کورەی تەرم سووتاندنی لە یەکێـک لە بەندیخانەکانی دروستکردووە\nکاربەدەسـتێکی ئەمەریکا دەڵێت بڕوای وایە ڕژێمی سوریا کورەی تەرم سووتاندنی لە یەکێـک لە زیندانەکانی دروستکردووە تاوەکو تەرمی ئەو هەزاران کەسەی لەوێ کوشتوویانن لەناویانبەرن و هیچ ئاسەوارێـکیان نەهێڵن.\nستیوارت جۆنز بریکاری یاریدەدەری وەزیری دەرەوەی ئەمەریکا بۆ کاروباری ڕۆژهەڵاتی ناوەڕاست ئەمڕۆ دووشەممە ئەمەی بۆ ڕۆژنامەوانان ڕاگەیاند و گوتی ئەو کورەیە بەندیخانەی سەدنایای لەشکری دروستکراوە کە دەکەوێتە دوری 10 کیلۆمەتر لە باکوری دیمەشقی پایتەخت.\nبەپـێی ڕاپـۆرتێـکی ئەمنستی ئنتەرناشناڵ کە لە مانگی دوو بڵاوکرایەوە، مەزەندەدەکرێت هەفتانە لە نێوان 20 بۆ 50 کەس لەو بەندیخانەیە لەسێدارەدەدرێن. دەشڵێت لەو کاتەی ڕاپەڕینی خەڵکی سوریا دەسـتیپێـکردووە هەتا ئێستا لە نێوان 5 هەزار بۆ 13 هەزار کەس مەزەندەدەکرێت لەو بەندیخانەیەدا کۆتایی بە ژیانیان هێنرابێت.\nستیوارت جۆنز گوتی لە سەرەتای ساڵی 2013 وە بینایەکی بەندیخانەکە گۆڕانکاری تێداکرا تاوەکو بۆ دانانی کورەکە بگونجێت. گوتیشی وێنەکانی سەتەلایت کە لە مانگی یەکی ساڵی 2015 گیراون نیشانی دەدەن بەفر لەسەر ئەو بینایە یەکسەر تواوەتەوە، ئەمەش نیشانەی ئەو گەرمیـیە زۆرەیە کە لەو بینایەدا دەردەچێت.\nهەروەها ئاماژەی بۆ خراپی مامەڵەی نێو ئەو بەندیخانەیە کرد و گوتی ژورەکانی وەها دروستکراون ئەوپەڕی 5 کەس بگرێت، بەڵام ڕژێمی ئەسەد ژوری 70 کەسی لێ بەندکردوون.\nمەزەندەدەکرێت ڕژێمی سوریا دەیان هەزار کەسی لە میانەی ڕاپەڕین و شەڕی ناوخۆی وڵاتەکەی لە نێو زیندانەکانیدا کوشتبێت.


تورکیا بە ڕەزامەندی ئەمریکا کوردستانی سووریای داگیر کرد - Mehr News Agency\nAP ١٣٩٩ Dey ١٧ ١٢:٥٧\nNews Code 35481\nڕاوێژکاری تایبەتی سەرۆک کۆماری پێشووتری ئەمریکا:\nتورکیا بە ڕەزامەندی ئەمریکا کوردستانی سووریای داگیر کرد\nدۆگ باندۆ، ڕاوێژکاری تایبەتی ڕۆناڵد ڕیگان سەرۆک کۆماری پێشووتری ئەمریکا دەڵێت تورکیا بە ڕەزامەندی ئەمریکا بەشێک لە ناوچە کوردنشینەکانی سووریای داگیر کردووە.\nبە ڕاپۆرتی ئاژانسی هەواڵی مێهر، دۆگ باندۆ، ڕاوێژکاری تایبەتی ڕۆناڵد ڕیگان، سەرۆک کۆماری پێشووتری ئەمریکا، لە وتارێکدا کە لە گۆڤاری ئانتی وار بڵاو کرایەوە، سیاسەتەکانی ئەمریکا لە سووریای شکست خواردوو وەسف کرد.\nناوبراو بە ئاماژە بە پێوەندی نزیکی تورکیا و ئەمریکا لە کاتی دەسەڵاتداری دۆناڵد ترامپ نووسی: ئەمریکا لە وڵاتگەلێکەوە پاڵپشتی کردووە کە بە پاڵپشتی لە گرووپە توندەڕەو و تیرۆریستییەکان لە سووریا قەیرانی ئەو وڵاتەیان خستە بەرژەوەندی خۆیانەوە.\nڕاوێژکاری تایبەتی سەرۆک کۆماری پێشووتری ئەمریکا پێی وایە تورکیا ئۆپراسیۆنی سەربازیی دژی ناوچە ژێرکۆنترۆڵەکانی کوردەکانی سووریا لە ساڵانی 2018 و 2019 بە ڕەزامەندی ئەمریکاوە ئەنجام داوە کە ئەوە پاکتاو کردنی ڕەگەزیی لە سنوورەکانی سووریا لەگەڵ تورکیا لەگەڵ بووە.\nباندۆ هەروەها هەبوونی هێزەکانی ئەمریکا لە لای کێڵگە نەوتییەکانی کوردستانی سووریای نایاسایی و هەوڵ بۆ دزینی نەوت وەسف کردووە.\nناوبراو هەروەها ئەردۆغانی بە دامەزراندنی گرووپی سیاسی و سەبازی تۆمەتبار کرد کە کوردەکانی سووریایان تووشی کێشە و گرفت کردووە.